'Point Nemo' : Pusara Kapal Dan Sampah Di Ruang Angkasa Bumi

Dikatakan sebagai lokasi paling sukar untuk dikunjungi di bumi, Point Nemo yang membawa maksud 'tiasa sesiapa' merupakan satu lokasi di Lautan Pasifik yang berada paling jauh daripada mana-mana kawasan bertanah. Point Nemo juga adalah lokasi yang dikenali sebagai 'oceanic pole of inaccessibility.'

Digelarkan Point Nemo sempena nama watak Captain Nemo dalam kisah 'Twenty Thousand Leagues Under the Sea' bagi memudahkan sebutan, Point Nemo menjadi pilihan negara-negara pengelola penjelajahan angkasa, menjadi tempat terakhir semua peralatan, kapal atau stesen angkasa 'disemadikan.'

Oleh kerana itu Point Nemo juga kerap kali disebut sebagai 'kubur kapal angkasa.'

Dijumpai secara tepat pada tahun 1992 oleh seorang jurutera bernama Hrvoje Lukatela melalui pengiraan komputer, Point Nemo mempunyai jarak 2700 km dari daratan terdekatnya. Jika hendak dilakukan perbandingan, manusia yang berada dalam International Space Station (ISS) mampu berada lebih dekat dengan Point Nemo sendiri, berbanding manusia di bumi, dengan jarak ISS ke Point Nemo pada waktu tertentu adalah 416 km.

Dikenali dengan nama rasmi 'South Pacific Ocean Uninhibited Area', Point Nemo adalah tempat di mana kapal angkasa, satelit, kapal laut dan juga stesen angkasa Mir dilupuskan. Sekiranya projek ISS yang sedang dijalankan terpaksa dihentikan satu hari nanti, di situlah ISS akan dijatuhkan pada kedalaman 4 km di bawah laut.

Daripada tahun 1976 sehinggalah tahun 2016, sebanyak 260 kapal angkasa telah pun disimpan di Point Nemo, dengan angka jumlahnya bertambah lebih cepat beberapa tahun kebelakangan ini. Kerajaan Russia merupakan pengguna terbesar Point Nemo setakat ini, selain daripada kerajaan Jepun dan beberapa negara Eropah.

Berikutan kedudukannya yang paling jauh daripada tanah dan manusia, kawasan Point Nemo adalah kawasan paling selamat untuk objek dari angkasa dijatuhkan. Objek yang jatuh pula, bukan semuanya akan tiba di Point Nemo.

Bagi objek bersaiz kecil seperti satelit kebiasaannya akan terbakar terlebih dahulu, sebelum hilang begitu saja akibat haba dan tekanan ketika memasuki ruangan udara bumi. Bagi objek bersaiz besar pula seperti stesen angkasa Mir, stesen itu akan dipandu supaya jatuh di Point Nemo, dengan haba dan tekanan akan menghancurkan kebanyakan objek fizikal yang digunakan dalam pembinaan stesen angkasa itu.

Badan dan rangka stesen angkasa yang terbakar akan hilang, hanya meninggalkan beberapa objek tahan haba seperti tangki yang diperbuat daripada titanium aloi serta ditempatkan dalam kebuk fiber karbon yang tahan suhu tinggi. Dalam proses jatuhan stesen angkasa Mir yang mempunyai berat 143 tan, debu-debu dan objek yang tidak terbakar hingga hancur akan dibawa ke pantai. Objek yang tidak terbakar serta masih sempurna pula akan dibiarkan tenggelam di Point Nemo.

Berikutan insiden melibatkan stesen angkasa pertama China Tiangong-1, yang telah hilang kawalan pada tahun 2016, ini akan menyebabkan kejatuhannya berlaku secara rawak tanpa kawalan. Dalam insiden sebegini, mustahil untuk pakar merancang jatuhan stesen angkasa itu ke Point Nemo ekoran kehilangan kawalan ke atas sistem pemanduan stesen itu. Stesen Tiangong-1 dijangka akan jatuh ke bumi pada awal tahun 2018 tanpa dapat diramal di mana lokasi jatuhannya.

Pada ketika ini, lebih 4 ribu satelit mengelilingi bumi kita.

Itu belum termasuk barang-barangan yang terlepas ke angkasa seperti bahan-bahan terbuang ataupun peralatan angkasawan yang hilang semasa bekerja. Objek-objek ini bergerak pada kelajuan 2700 km/j mengorbit bumi dan berkemungkinan akan mengambil masa beratus tahun berlegar di situ.

Objek yang mengorbit bumi ini menjadi risiko besar kepada sebarang projek melibatkan angkasa seperti pelancaran kapal angkasa dan mungkin juga akan menyebabkan kerosakan pada satelit.

Risiko ini diburukkan lagi dengan kemungkinan berlakunya hentaman atau pelanggaran di antara pelbagai objek terbuang yang sedang mengorbit bumi ini. Pelanggaran seperti itu akan menghasilkan penambahan bilangan objek lebih kecil yang akan akan meninggikan lagi risiko berlaku kerosakan pada peralatan manusia yang sudah selamat mengorbit bumi.

Objek-objek 'sampah angkasa' ini boleh diklasifikasikan kepada 3 kumpulan - badan roket yang sudah dibuang, sisa-sisa bahan buangan dan unsur tidak diketahui. Pada ketika ini, kerajaan Russia bertanggungjawab dalam mencipta jumlah sampah angkasa paling banyak dengan kerajaan Amerika Syarikat dan China tidak jauh di belakangnya.

Atas sebab hendak mengurangkan risiko berlakunya pelanggaran di antara sampah angkasa dengan kapal angkasa atau satelit, kebanyakan kapal angkasa dan satelit yang sudah tamat perkhidmatannnya akan dijatuhkan di Point Nemo.

Daripada 27,000 ribu sampah angkasa yang mengorbit bumi, hanya 22 ribu dapat dikenalpasti siapa tuan punyanya. Sehingga kini, tidak ada mana-mana kerajaan mahu bertanggungjawab menyelia isu pembuangan sampah di angkasa ini.

Penulis  H.P. Lovecraft yang popular dengan kisah The Call of Cthulhu, sebenarnya telah pun hampir-hampir menemui Point Nemo lebih awal.

Dalam cerpen popularnya itu, dia menamakan secara geografi, sebuah kawasan bernama R'lyeh yang dijadikan tempat kurungan raksasa Cthulhu. Kawasan R'lyeh dalam cerpen pula terletak tidak jauh daripada titik sebenar Point Nemo, dengan hanya jarak 330 km memisahkan kedua-duanya.

Peminat beliau berpendapat dalam merekabentuk fantasi Cthulhu, Lovecraft sebenarnya sudah pun melakukan sedikit pengiraan sendiri pada awal 1928 bagi mendapatkan lokasi bumi yang paling jauh daripada daratan.

Selain itu pada tahun 1997, pihak penyelidik menjumpai bunyi berfrekuensi rendah daripada Point Nemo yang dinamakan 'the bloop.'

Sehingga kini tidak dapat diketahui apa sebenarnya yang menghasilkan bunyi tersebut walaupun pelbagai teori sudahpun muncul dan disebut-sebut. Pada tahun 2012, penyelidik menyimpulkan bunyi yang dihasilkan itu datang daripada geseran ais yang berlaku dalam lautan.

Walau pun begitu, ramai juga yang berpendapat bunyi yang kedengaran itu sebenarnya datang daripada makhluk gergasi fiksyen yang dinamakan Cthulhu itu, ekoran hubungkait kawasan R'lyeh dengan Point Nemo. Kami biarkanlah anda buat kesimpulan sendiri tentang hal ini.


4 Kesilapan Bodoh Yang Pernah Dilakukan Oleh Ejen FBI

Federal Bureau of Investigation atau singkatannya FBI merupakan pasukan elit kerajaan Amerika Syarikat bagi menyelesaikan kes-kes jenayah berprofil tinggi. Dalam filem-filem Hollywood, seseorang ejen FBI seringkali digambarkan sebagai seorang yang cepat, pantas dan pintar.

Segala siasatan dan rancangan pihak FBI biasanya sangat tersusun dan penuh rahsia. Setiap ejen biasanya menggunakan identiti samaran. Malahan, demi keselamatan seseorang ejen FBI juga akan merahsiakan kerjaya mereka sebagai seorang ejen FBI daripada keluarga dan rakan terdekat.

Tapi, ejen-ejen FBI juga manusia. Maka, mereka juga tidak lari daripada melakukan kesilapan. Malah, adakalanya kesilapan yang dilakukan itu sangat memalukan, tidak setanding dengan taraf seorang ejen FBI yang dipandang tinggi. Kali ini, iluminasi ingin berkongsi 4 kesilapan bodoh yang pernah dilakukan oleh pihak FBI atau ejen-ejennya.

Pada tahun 2014, seorang ejen FBI bernama Daniela Greene telah diberikan tugas khas untuk mengintip kegiatan seorang penjenayah ISIS yang aktif merekrut ahli baru melalui media sosial. Penjenayah ISIS tersebut merupakan Denis Cuspert, seorang bekas penyanyi dari Jerman yang menggunakan nama samaran Deso Dogg. Setelah menyertai ISIS, beliau menggunakan nama Abu Talha al-Almani.

Dalam kalangan ahli ISIS, Denis Cuspert merupakan seorang yang dihormati dan berpangkat tinggi. Beliau juga pernah merakamkan video memenggal kepala seorang penentangnya dan mengugut untuk membunuh Presiden Barrack Obama. Entah bagaimana, Daniela telah jatuh cinta dengan Denis yang kemudiannya telah memujuknya untuk mengikutnya ke Syria.

Daniela yang sudah berkahwin ketika itu memberitahu kepada suaminya beliau mahu pulang ke Jerman kerana mahu melawat ibu bapanya. Beliau bagaimanapun telah terbang ke Syria melalui Turki. Tidak lama kemudian, Daniela sedar bahawa kehidupan sebagai seorang ISIS tidak seperti yang digembar-gemburkan oleh Denis. Beberapa lama kemudian, beliau melarikan diri ke Amerika Syarikat dimana beliau kemudiannya telah dikenakan hukuman penjara selama 2 tahun.

Pada tahun 2008, pihak FBI telah menemui sebuah kereta Ferrari F50 tahun 1995 dalam satu serbuan yang dilakukan di Kentucky, Amerika Syarikat. Kereta tersebut dilaporkan hilang pada tahun 2003 dan dimiliki oleh syarikat Motors Insurance setelah mereka telah membayar tuntutan insurans yang dibuat oleh pemilik asal kereta tersebut.

FBI telah memaklumkan kepada pihak Motors Insurance tetapi telah menyita kereta tersebut untuk siasatan lebih lanjut. Setahun kemudian, seorang ejen FBI telah memandu kereta tersebut dan telah terlibat dengan kemalangan yang mengakibatkan calar dan kerosakan yang teruk padanya. Ketika kejadian tersebut berlaku, ejen FBI tersebut sedang bersiar-siar bersama seorang penolong peguam Amerika Syarikat.

Akibat daripada kemalangan tersebut, pihak Motors Insurance telah bertindak menyaman kerajaan Amerika Syarikat sebanyak  $750,000 untuk kos membaiki kereta tersebut. Malangnya, mahkamah bertindak membatalkan tuntutan tersebut. Pihak mahkamah menyatakan bawa pihak FBI tidak boleh dipertanggungjawabkan untuk membaiki kereta tersebut memandangkan kereta tersebut masih dalam tahanan pihak FBI.

Pada tahun 2010, pihak FBI telah memaparkan lakaran gambaran wajah Osama bin Landen. Menurut FBI, Osama bin Laden kali terakhir dilihat pada tahun 1998. Oleh itu, mereka telah membuat lakaran gambaran rupa terbaru Osama dengan membuat penambahan padanya seperti menambah jambang, kedutan di wajah dan uban di kepala.

Malangnya, ejen FBI yang dipertanggungjawabkan untuk membuat lakaran tersebut telah membuat kerja mudah dengan mengambil gambar seorang ahli politik dari Sepanyol bernama Gaspar Llamazares. Beliau mendakwa gambar tersebut telah disunting walhal sebenarnya tidak.

Selepas tersebarnya gambar tersebut, Gaspar Llamazares merasakan dirinya tidak lagi selamat memandangkan gambar Osama yang memakai gambar dirinya telah tersebar. Pihak FBI akhirnya mengakui kesilapan mereka dengan mendakwa ejennya yang telah dipertanggungjawabkan membuat lakaran gambaran Osama sebenarnya telah mengambil tersebut daripada internet dan hanya membuat beberapa suntingan kecil padanya.

Pada tahun 1971, sekumpulan penjenayah yang terdiri daripada 8 orang telah memecah masuk pejabat FBI di Philadelphia dan mencuri kira-kira 1000 fail yang mengandungi pelbagai maklumat sulit. Kumpulan penjenayah ini merupakan aktivitis anti-perang yang memprotes penglibatan Amerika Syarikat dalam Perang Vietnam.

Menariknya, kumpulan ini tidak menggunakan sebarang kekerasan untuk memecah masuk ke dalam pejabat FBI. Mereka merancang dengan penuh teliti dan hanya dibantu seorang yang pakar mengumpil kunci pintu. Pergerakan dan gerak-geri setiap anggota FBI telah diperhatikan dan dikaji dengan menghantar seorang wanita yang menyamar sebagai seorang pelajar yang ingin membuat temuramah anggota FBI di bangunan tersebut.

Kes rompakan tersebut juga telah dilakukan pada malam dimana perlawanan tinju bersejarah antara Muhammad Ali dan Joe Frazier sedang berlangsung. Masa ini dipilih kerana mereka tahu anggota FBI sedang leka mendengar radio untuk mengikuti siaran langsung perlawanan tinju tersebut. Pihak FBI hanya menyedari pejabat mereka dipecah masuk ketika kesemua penjenayah telah melarikan diri. Pengajar FBI telah mengarahkan 200 orang ejen untuk menjejaki kesemua penjenayah tersebut malangnya usaha tersebut gagal.


4 Binatang Yang Pernah Menjadi Hero Semasa Zaman Peperangan

Kita seringkali mendengar kisah-kisah haiwan peliharaan yang menyelamatkan tuannya daripada sebarang ancaman atau kemalangan contohnya anjing yang membunuh ular yang memasuki rumah ketika tuannya sedang tidur pada waktu malam. Banyak lagi kisah haiwan peliharaan yang sanggup menggadaikan nyawa demi tuannya.

Dalam sejarah, binantang juga banyak memainkan peranan penting terutamanya semasa era peperangan. Sebagai contoh, penggunaan anjing sebagai pasukan pengebom berani mati dan peranan burung merpati sebagai penghantar mesej ketika zaman perang.

Kali ini, iluminasi ingin berkongsi 4 binatang yang pernah memainkan peranan penting semasa zaman peperangan dan layak diangkat sebagai hero.

Sarjan Stubby merupakan seekkor anjing daripada Amerika Syarikat yang telah memainkan peranan penting semasa Perang Dunia Pertama. Pada tahun 1917, ianya telah diseludup ke Perancis oleh pemiliknya, Prebet J. Robert Conroy. Stubby telah tercedera dalam satu serangan gas tetapi berjaya pulih sepenuhnya.

Dengan pengalaman yang dimilikinya, Stubby mempunyai kemahiran mengesan gas beracun. Semasa peperangan, Stubby berperanan untuk memberi amaran kepada askar yang sedang tidur mengenai ancaman gas beracun sebelum ianya diaktifkan. Peranannya ini telah menyelamatkan banyak nyawa daripada serangan gas beracun.

Stubby juga berperanan mengesan askar yang tercedera di medan perang dan mendapatkan bantuan pasukan medik. Antara pencapaian utamanya adalah mengesan seorang pengintip Jerman yang cuba membuat lakaran parit yang menjadi laluan utama askar Amerika Syarikat. Sebagai menghargai jasanya, Stubby telah diberi pangkat sarjan, haiwan pertama yang mendapat anugerah penghormatan daripada Amerika Syarikat.

G.I. Joe bukan sahaja nama sebuah filem. Ianya adalah nama seekor burung merpati daripada Amerika Syarikat yang telah menyelamatkan nyawa kira-kira 1000 orang askar British daripada dibom semasa Perang Dunia Kedua. Dalam usaha untuk menawan kembali bandar Colvi Vecchia di Itali yang dikuasai orang Jerman, pasukan jet pejuang Amerika Syarikat telah diarah memberi bantuan kepada askar British yang membuat serangan darat.

Malangnya, askar Jerman telah melarikan diri sebelum diserang. Ini membolehkan askar British mengambil alih bandar tersebut dalam masa yang sangat singkat. Malangnya, tiada siapa yang boleh diminta untuk menyampaikan pesanan kepada askar Amerika Syarikat agar menghentikan rancangan untuk membom keseluruhan bandar itu.

Sebagai usaha terakhir, seekor burung merpati bernama G.I. Joe telah dihantar ke kawasan pangkalan Amerika Syarikat dengan mesej supaya serangan bom dibatalkan. Tiada siapa yang menyangka Joe berjaya terbang sejauh 20 batu dalam masa hanya 20 minit. Joe berjaya tiba hanya beberapa minit sebelum jet pejuang Amerika Syarikat berlepas, seterusnya berjaya menyelamatkan kira-kira 1000 orang askar British yang berada di kawasan sasaran.

Wojtek merupakan seekor beruang yang dibeli oleh seorang askar Polish ketika berada di Iran. Kisahnya seakan-akan sama dengan kisah beruang madu yang akhirnya diangkat sebagai karakter animasi Winnie the Pooh. Wojtek merupakan seekor beruang yang jinak dan peramah dengan manusia.

Bersama dengan pemiliknya, Wojtek telah ditempatkan di bahagian unit artileri pasukan tentera Poland. Kehadirannya dalam kem tentera adalah sebagai penghibur kepada para askar. Wojtek juga terlibat dalam beberapa peperangan di Itali dimana ia bertugas membantu membawa barang-barang kelengkapan perang.

Sama juga seperti Winnie the Pooh, Wojtek menghabiskan sisa hidupnya di Zoo Edinburgh selepas zaman peperangan. Kisah Wojtek turut dimuatkan dalam sebuah filem dokumentari bertajuk "Wojtek - The Bear That Went To War".

Simon merupakan seekor kucing yang telah dianugerahkan pingat Dickin oleh kerajaan British atas jasanya membunuh tikus-tikus yang terdapat di atas kapal perang British. Simon asalnya hanyalah seekor kucing liar yang dijumpai di Hong Kong sebelum diseludup masuk ke kapal HMS Amethyst semasa Perang Saudara China.

Serangan tikus perosak merupakan ancaman terbesar kapal tersebut dimana tikus-tikus ini akan merosakkan bekalan makanan yang dibawa and berisiko membawa wabak penyakit. Antara kejayaan terbesarnya adalah membunuh seekor tikus gergasi di kapal tersebut yang dikenali sebagai “Mao Tse Tung”.


Sejarah Pengembaraan Christopher Columbus Mencari Asia Sebaliknya Menemui Amerika

Christopher Columbus telah membuat pengembaraan sebanyak 4 kali melalui Lautan Atlantik dari Sepanyol, iaitu pada tahun 1492, 1493, 1498 dan 1502.

Beliau mempunyai keazaman yang tinggi untuk mencari laluan laut untuk ke Asia dari Eropah, namun beliau tidak pernah berjaya.

Sebaliknya, beliau menemui Amerika. Beliau bukanlah manusia pertama yang 'menemui' benua berkenaan kerana telah wujud berjuta populasi manusia sebelum kedatangan beliau.

Namun, pengembaraan beliau menandakan permulaan abad penaklukan dan penjajahan transatlantik.

Christopher Columbus merupakan anak kepada pedagang bulu haiwan. Beliau dilahirkan di Genoa, Itali pada sekitar tahun 1451. Ketika masih remaja, beliau bekerja di sebuah kapal dagang.

Beliau bekerja di lautan sehingga tahun 1470, apabila kapal dagang tempat beliau bekerja diserang oleh kapal perang swasta Perancis ketika berlayar ke utara di sepanjang pantai Portugal.

Kapal tersebut tenggelam, namun Columbus berjaya menyelamatkan diri dengan terapung di atas sebatang kayu, dan berenang ke darat.

Beliau kemudian meneruskan perjalanan ke Lisbon, di mana beliau mempelajari matematik, astronomi, kartografi dan navigasi. Di sinilah mula perancangan beliau untuk melakukan pengembaraan yang bakal mengubah sejarah dunia selamanya.

Ketika abad ke-15 dan 16, pemimpin beberapa kerajaan Eropah melakukan tajaan bagi ekspedisi ke luar negara dengan harapan pengembara akan menemui kekayaan serta tanah luas.

Bangsa Portugal adalah antara yang terawal menyertai Era Penerokaan (The Age of Exploration) ini. Bermula sekitar 1420, beberapa kapal kecil dari Portugal yang dikenali sebagai 'caravels' akan mengambil laluan lautan ke timur.

Caravels akan melalui laluan sekitar pantai Afrika dan membawa rempas ratus, emas, hamba serta barangan lain dari Asia dan Afrika ke Eropah.

Negara Eropah lain, terutamanya Sepanyol berasa sangat teruja untuk berkongsi kekayaan 'tanpa had' dari Timur. Sehingga penghujung kurun ke-15, 'Reconquista' oleh kerajaan Sepanyol sudah selesai.

Reconquista adalah pengusiran masyarakat Yahudi dan Muslim daripada kerajaan Sepanyol selepas beberapa abad peperangan. Kini, Sepanyol lebih fokus kepada penerokaan dan penaklukan kawasan lain di seluruh dunia.

Pada hujung kurun ke-15, adalah mustahil untuk mengembara ke Asia melalui jalan darat. Laluan perjalanan adalah sangat jauh dan sukar, dan ada risiko untuk menemui musuh dan lanun yang sangat susah untuk dielak.

Pengembara Portugal menyelesaikan masalah ini dengan mengambil jalan laut. Mereka berlayar di sepanjang pantai Afrika Barat, mengelilingi Cape of Good Hope.

Namun Columbus mempunyai idea yang berbeza. Mengapa tidak berlayar sahaja ke barat menyeberangi Atlantik daripada mengelilingi benua Afrika yang luas? Logik pengembara muda ini ada betulnya, namun kiraan matematik beliau salah.

Beliau berhujah bahawa lilitan bumi adalah lebih kecil berbanding kepercayaan pada waktu itu. Menurut beliau lagi, perjalanan menggunakan kapal dari Eropah ke Asia bukan sahaja mustahil, malah agak mudah untuk dilakukan.

Beliau membentangkan pelan pengembaraan ke Asia kepada pemimpin-pemimpin di Portugal dan England, namun gagal menarik perhatian mereka.

Akhirnya, pada tahun 1491, beliau berjaya meyakinkan monarki Sepanyol, iait Ferdinand of Aragon dan Isabella of Castile.

Columbus mahukan kemasyuran dan kekayaan. Ferdinand dan Isabella juga mahupun perkara yang sama, bersama dengan peluang untuk menyebarkan dakwah Katolik ke seluruh dunia.

Kontrak Columbus dengan pemerintah Sepanyol menjanjikan 10 peratus kekayaan yang ditemui akan menjadi milik beliau, bersama dengan pangkat sebagai gabenor bagi tanah yang berjaya dijajah.

Pada 3 Ogos 1492, Columbus bersama kru kapal memulakan pelayaran dari Sepanyol menggunakan 3 buah kapal, iaitu Nina, Pinta dan Santa Maria. Pada 12 Oktober tahun sama, kapal-kapal berkenaan membuat pendaratan, bukan di Asia, tetapi di salah sebuah pulau di Bahamas.

Berbulan-bulan Columbus berlayar dari sebuah pulau ke pulau yang lain (di sekitar Caribbean) bagi mencari mutiara, batu berharga, emas, perak, rempah ratus serta barangan bernilai seperti yang dijanjikan beliau kepada Ferdinand dan Isabella.

Walaubagaimanapun, pencarian tersebut hanyalah usaha yang sia-sia kerana beliau gagal menemui sebarang kekayaan untuk dibawa pulang.

Pada Mac 1493, beliau meninggalkan 40 orang kru untuk membina penempatan di Hispaniola (hari ini Haiti dan Dominican Republic) dan beliau pulang ke Sepanyol.

6 bulan kemudian, iaitu pada September 1493, Columbus pulang ke Amerika. Beliau kembali ke Hispaniola, dan menemui penempatan yang musnah.

Beliau meninggalkan 2 orang adik beradik lelaki beliau iaitu Bartolomeo dan Diego bersama kru-kru kapal serta ratusan hamba penduduk pribumi bagi membina semula penempatan di sana,

Pada Mei 1498, Columbus belayar merentasi Atlantik untuk kali ketiga. Beliau sempat melawat Trinidad dan tanah besar Amerika Selatan sebelum pulang ke penempatan malang di Hispaniola.

Di sana, koloni-koloni yang terdiri daripada kru-kru kapal telah melakukan pemberontakan berdarah terhadap adik beradik Columbus kerana salah urus dan kekejaman.

Keadaan yang teruk di sana menyebabkan pihak berkuasa Sepanyol terpaksa menghantar seorang gabenor baru bagi mengambil alih kuasa. Christopher Columbus telah ditangkap dan pulang ke Sepanyol dalam keadaan berantai.

Pada tahun 1502, beliau dibebaskan daripada segala tuduhan yang serius, namun ditarik segala pangkat dan jawatan yang ada. Columbus yang sudah berumur sekali lagi memujuk raja Sepanyol untuk menaja pelayaran terakhir beliau merentasi Atlantik.

Kali ini, Columbus belayar ke Panama, hanya beberapa batu dari Lautan Pasifik, di mana beliau terpaksa meninggalkan 2 daripada 4 kapal kerana diserang penduduk pribumi.

Pulang dengan tangan kosong, pengembara tua ini pulang ke Sepanyol, dan meninggal pada tahun 1506.

Christopher Columbus tidak menemui Amerika, dan bukan juga orang Eropah pertama yang menemui 'New World' itu. Pengembara Viking telah belayar ke Greenland dan Newfoundland sejak kurun ke-11 lagi.

Walaubagaimanapun, pengembaraan beliau membuka jalan kepada bangsa Eropah lain untuk melakukan penerokaan dan eksploitasi ke kawasan Amerika yang lain.

Kesan buruk daripada penerokaan ini amatlah serius kepada penduduk pribumi di kawasan yang terlibat. Penyakit berjangkit dan perubahan persekitaran menyebabkan kemusnahan dan kematian penduduk pribumi dari semasa ke semasa.

Bangsa penjajah Eropah yang lain turut mengambil peluang untuk mencuri kekayaan sumber asli daripada wilayah-wilayah ini.

Hari ini, Columbus mempunyai legasi yang penuh dengan kontroversi. Beliau diingati sebagai seorang pengembara yang berani mengambil laluan baharu, mentransformasikan New World.

Namun, tindakan beliau telah menyebabkan kemusnahan persekitaran semula jadi serta pembunuhan penduduk pribumi yang pasti tidak akan dilupakan.


5 Fakta Menarik Mengenai Nutella Yang Tidak Diketahui Ramai

Nutella merupakan satu jenama jem berperisa coklat hazelnut yang menjadi kegemaran ramai. Rasanya yang penuh dengan coklat dan kacang hazelnut sememangnya begitu sedap. Walau bagaimanapun, kerana harganya yang lebih mahal daripada jenama lain menyebabkan tidak ramai yang mampu menikmatinya.

Nutella bukan sahaja popular di Malaysia, masalah di seluruh dunia. Mari kenali sedikit sebanyak sejarah serta beberapa fakta menarik mengenai Nutella yang kami percaya ramai pembaca iluminasi tidak pernah tahu.

Idea penghasilan lepa Nutella bermula dari zaman Perang Dunia Kedua lagi. Pada ketika itu, harga coklat terlalu mahal akibat Perang Dunia Kedua. Oleh itu, Pietro Ferrero iaitu seorang pemilik kedai roti berusaha mencari alternatif coklat dengan mencampurkannya dengan kacang hazelnut yang mudah didapati ketika itu.

Akhirnya pada tahun 1956, beliau telah menghasilkan satu resipi campuran coklat dan hazelnut yang dijual dalam bentuk pepejal. Ianya akan dipotong nipis sebelum dihidangkan bersama-sama dengan roti. Ianya dikenali dengan nama "Pasta Gianduja".

Pada peringkat awal, Ferrero dapati biasanya kanak-kanak hanya akan memakan ketulan atau lapisan coklat ini sahaja dan tidak memakan roti yang dihidangkan bersamanya. Lalu beliau mendapat idea untuk menghasilkan Nutella dalam bentuk lepa yang lembut dan boleh disapu pada roti.

Pada tahun 1951, beliau telah berjaya menghasilkan lepa coklat hazelnut dan ianya diberi nama SuperCrema. Selama beberapa tahun, Michele Ferrero iaitu anak Pietro Ferrero telah menjalankan ujikaji untuk mencipta resepi Nutella seperti yang anda dapat nikmati kini. Pada tahun 1964, nama Nutella digunakan secara rasminya. Nama ini wujud hasil kombinasi perkataan 'nut' dalam bahasa Inggeris yang bermaksud kacang dan 'ella', perkataan dalam bahasa Latin yang bermaksud manis.

Ya, kerana populariti Nutella dan permintaan yang tinggi untuk produk Nutella, syarikat pengeluarnya dikatakan menggunakan kira-kira 25% atau suku daripada sumber kacang hazelnut yang terdapat di seluruh dunia. Penggunaan kacang hazelnut yang banyak ini menyebabkan pemilik Nutella, iaitu Rochella terpaksa membuat pelaburan bagi memastikan bekalan kacang Hazelnut sentiasa cukup.

Pada tahun 2014, syarikat Ferrero telah membeli Oltan, sebuah syarikat daripada Turki yang merupakan antara syarikat terbesar yang menghasil, memproses dan mengeksport kacang Hazelnut keseluruh dunia. Pembelian ini semestinya memberi kelebihan kepada Ferrero kerana selain Nutella, terdapat beberapa lagi produk keluaran Ferrero yang menggunakan kacang Hazelnut antaranya coklat Ferrero Roche.

Semenjak diperkenalkan pada tahun 1946, jenama Nutella ini semakin melonjak naik di seluruh dunia. Menariknya, syarikat Ferrero, iaitu pemilik jenama Nutella ini merupakan perniagaan milik keluarga Ferrero. Diasaskan oleh Pietro Ferrero, iainya kemudian telah diambil alih oleh anaknya Pietro Ferrero Jr. dan diikuti cucunya Michele Ferrero.

Setelah kematian Michele Ferrero pakibat serangan jantung, tampuk pimpinan syarikat ini diambil alih pula oleh anaknya Giovanni Ferrero, iaitu adik kepada Pietro Ferrero Jr. Syarikat ini juga amat berahsia malah tidak pernah membenarkan pihak media untuk melihat proses pembuatan coklat Nutella. Walau bagaimanapun, buat pertama kalinya, pada tahun 2017, syarikat Ferrero telah melantik CEO bukan daripada kalangan ahli keluarganya sendiri. Walau bagaimanapun, Giovanni Ferrero masih kekal menjadi pengerusi syarikat itu sehingga kini.

Memang Nutella sangat sedap untuk dinikmati. Malah, terdapat juga kanak-kanak yang seakan-akan ketagih memakan Nutella begitu sahaja tanpa roti. Namun, awas kerana Nutella bukanlah hidangan yang baik untuk kesihatan. Walaupun rasanya begitu padat, itu tidak bermakna Nutella penuh dengan coklat dan kacang hazelnut.

Kajian mendapati ianya mengandungi kandungan gula yang sangat tinggi. Malah, kandungan minyak kelapa dalam Nutella juga amat mengejutkan. Oleh itu, sekiranya anda gemarkan Nutella, pastikanya anda mengambilnya dalam kuantiti yang sedikit. Bagi kanak-kanak pula, elakkan memberi mereka Nutella kerana kandungan gula yang tinggi boleh menyebabkan mereka ketagih dan menyebabkan mereka bersifat hyperaktif.


5 Lokasi Berbahaya di Dunia Yang Menjadi Tumpuan Pelancongan

Anda adalah salah seorang yang gemar cabaran berbahaya serta suka rasa adrenalin menyelubungi diri? Terdapat banyak tempat di dunia yang menjadi tarikan pelancong, bukan sekadar kerana kecantikannya malahan kerana cabaran yang wujud akibat daripada bahaya berkunjung ke situ.

Walaupun begitu, tempat-tempat ini tetap mendapat perhatian pelancong yang mahu merasakan debaran yang ada sehinggakan tragedi berlaku bagi mereka yang kurang bernasib baik. Berikut adalah 5 lokasi pelancongan paling berbahaya dalam dunia yang menjadi pilihan kami.

Tidak ramai yang mengenali lokasi ini dengan nama asalnya Mosi-oa-Tunya yang membawa maksud 'Asap Yang Berbunyi Seperti Guruh' tetapi jika disebutkan air terjun Victoria, pasti ramai yang mengenalinya. Tarikan utama (dan paling bahaya) yang ada di sini adalah kolam yang betul-betul terletak sebelum air terjun yang dinamakan 'Armchair' atau nama popularnya, Devil's Pool.

Pada ketika musim panas di air terjun Victoria, air di sungai tersebut akan surut ke satu tahap di mana individu boleh berehat di dalam kolam yang ada, dihadang oleh batu-batu yang menjadi dinding sebelum air menjunam jatuh setinggi 108 meter. Kolam itu hanya dibuka pada waktu musim panas, ketika aliran air lebih rendah, kerana pada waktu lain, andainya seseorang masuk ke dalam sungai itu, mereka akan terus dibawa arus deras yang akan membuatkan mereka terjunam sepanjang air terjun Victoria.

Gunung Mayon di daerah Bicol, Filipina merupakan sebuah gunung berapi aktif dan salah satu destinasi pelancongan paling terkenal Filipina. Mempunyai ketinggian 2463 meter, Gunung Mayon terletak lebih 300 kilometer dari ibu negara Filipina, Manila.

Menjadi lokasi pelancongan yang aktif walaupun sangat berisiko tinggi, Gunung Mayon menjadi pilihan pendaki gunung yang sanggup mempertaruhkan nyawa. Runtuhan tanah dan batu kerap berlaku di sekitar kawasan gunung ini, selain dari letupan-letupan yang terjadi tanpa boleh diramal. Pada tahun 2013, Gunung Mayon mengalami letupan kecil yang membunuh 5 orang pendaki, 7 orang cedera parah dan selebihnya mengalami kecederaan.

Bagi mereka yang berjaya sampai ke puncak gunung ini, bersedialah untuk memakai topeng gas kerana gas yang dikeluarkan oleh Gunung Mayon beracun dan mampu membunuh. Pada ketika artikel ini ditulis, Gunung Mayon di Filipina sedang menunggu masa untuk meletus dengan penduduk setempat diminta berada dalam keadaan berjaga-jaga, dengan 60 ribu orang telah diarahkan berpindah.

Lubang seluas 4 meter yang menjadi pintu masuk kepada kawasan gua dalam air yang tidak pernah berjaya diterokai habis, menjadi salah satu lokasi paling mencabar bagi mereka yang gemarkan cabaran. Terletak di sebuah daerah bernama Hays County, Jacob's Well adalah sebuah lubang sedalam 100 kaki yang menjadi pintu masuk kepada jaringan gua bawah air yang sempit.

Bagi mereka yang pernah terjun ke dalamnya dan meneroka sendiri, ramai mengakui ruangan dinding gua yang terlalu sempit dan memerlukan seseorang menanggalkan tong oksigen untuk melaluinya, membuatkan Jacob's Well masih lagi belum dapat diterokai oleh manusia sendiri.

Mereka yang terperangkap kebanyakannya meninggal dunia dengan mayat mereka terperangkap dalam air. Bagi beberapa orang yang 'bernasib baik', badan mereka akan dibawa arus kembali melalui lubang masuk sebelum terapung. Itupun selepas bertahun lamanya hilang tanpa dikesan.

Dengan bayaran RM10500 untuk pakej seminggu, mereka yang sanggup berdepan bencana alam boleh mengikuti 'pakej pelancongan' paling unik - cuba berada dalam kedudukan paling hampir dengan puting beliung yang melanda pada bulan April hingga Julai, di sekitar Amerika Syarikat.

Kawasan-kawasan yang termasuk dalam kawasan yang digelarkan 'tornado alley' di Amerika Syarikat, merupakan laluan puting beliung paling kerap melanda. Pakej pelancongan unik ini lebih mudah diwujudkan di Amerika Syarikat berikutan negara tersebut merupakan negara paling banyak berlakunya puting beliung. Bagi mereka yang pernah mengalami pengalaman itu sendiri, risiko yang mereka lalui cukup tinggi.

Ketika puting beliung berlaku, ada kemungkinan ratusan bebola ais yang mampu menyamai saizsebiji bola tenis terbentuk. Bayangkan bola-bola keras itu berpusing pantas dan mengenai manusia atau harta benda. Mungkin atas sebab itulah, pakej ini memerlukan bayaran yang agak tinggi bagi menampung risiko kerugian yang agak besar.

Trolltunga yang membawa masuk 'lidah Troll' dalam bahasa Norway, terletak di kawasan Hordaland, Norway. Trolltunga adalah formasi batuan yang terbentuk 10 ribu tahun dahulu semasa zaman ais. Menjadi salah satu lokasi pelancongan paling popular di Norway, seramai 80 ribu pengunjung datang ke sini setiap tahun.

Tarikan utamanya adalah peluang untuk berdiri di atas sebuah batu berupa seperti lidah, berada pada paras ketinggian 700 meter dari aras laut. Mereka yang memberanikan diri berdiri di situ akan menikmati pemandangan yang indah Tasik Ringeldalsvatnet. Bagaimanapun, tidak ada sebarang penghadang keselamatan di situ.

Untuk sampai ke situ pula, individu perlu mempunyai kemahiran dan ketahanan mendaki gunung dalam perjalanan 13.5 kilometer, selama 10 jam yang membawa pelawat pada ketinggian 900 meter dari aras laut untuk mendapatkan peluang bergambar di salah satu lokasi paling bahaya di dunia. Dalam salah satu insiden kematian yang terjadi di situ, mangsa yang jatuh tidak dapat dicari berikutan tiada hubungan telekomunikasi di kawasan tersebut. Hanya selepas pengunjung turun dan melaporkan kejadian. Keesokannya barulah pasukan penyelamat dapat melakukan ekspedisi mencari badan mangsa.


5 Kegunaan Lain Drone Selain Daripada Menangkap Gambar dan Video

Drone bukanlah satu teknologi baru. Kini, sesiapa sahaja mampu membeli drone. Pelbagai drone yang dijual di pasaran yang menawarkan kualiti yang berbeza. Sekiranya anda sekadar hendak mencuba, bolehlah beli drone yang berharga lebih murah dahulu.

Bagi yang gemar mengambil gambar dan video, anda boleh membeli drone yang didatangkan dengan fungsi kamera. Walaupun harganya lebih mahal, ianya pasti satu pelaburan yang menguntungkan sekiranya anda memanfaatkan sebaik mungkin. Bagi yang lebih berkemampuan, bolehlah melabur wang untuk mendapatkan drone berteknologi tinggi yang didatangkan dengan kamera anti-gegaran, bateri yang tahan lebih lama, fungsi GPS dan sebagainya.

Selain daripada mengambil gambar dan rakaman video, apa lagi yang boleh dibuat dengan drone? Kali ini kami ingin berkongsi 5 cara lain drone boleh digunakan.

Antara syarikat terawal yang mencetuskan idea servis penghantaran barangan menggunakan drone adalah Amazon. Menurut Amazon, penghantaran menggunakan drone yang diberi nama Prime Air membolehkan barangan yang dibeli pengguna dihantar dalam masa beberapa jam sahaja selepas pembeli membuat bayaran berbanding servis penghantaran biasa yang mengambil masa satu hari atau lebih.

Selain itu, Domino's Pizza, iaitu syarikat yang menyediakan hidangan pizza turut berminat dengan idea penghantaran pizza menggunakan drone. Buat masa ini, beberapa eksperimen penghantaran pizza telah dijalankan di New Zealand dan servis ini dijangka akan digunakan pada masa akan datang disamping servis penghantaran menggunakan kenderaan.

Antara isu utama yang wujud akibat peningkatan penggunaan drone adalah isu privasi. Penggunaan drone membolehkan pengguna mengambil gambar atau merakam video dari udara tanpa dikesan oleh mangsa.

Malah, di sesetengah negara juga undang-undang penggunaan drone yang ketat juga diperkenalkan bagi menghalang kawasan-kawasan milik kerajaan diintip oleh drone. White House, iaitu kediaman rasmi Presiden Amerika Syarikat juga dikatakan telah dilengkapi dengan senapang anti-drone yang akan menyahaktifkan drone yang cuba memasuki ruang udara White House.

Penggunaan drone untuk merakam filem sudah menjadi kebiasaan. Namun, mungkin ramai yang tidak tahu bahawa drone itu sendiri boleh digunakan sebagai props dalam sesuatu filem. Dalam filem Fantastic Four, drone telah digunakan sebagai props untuk watak Johny Storm.

Lengkap dengan rupa bentuk badan manusia dan api, drone telah digunakan untuk memaparkan pergerakan watak Johny Storm terbang di udara. Segalanya kelihatan sempurna dan sangat realistik. Kelihatan drone tersebut adalah seperti seorang manusia yang terbang di udara.

Penggunaan drone sebagai senjata bukanlah suatu yang rahsia. Malah Amerika Syarikat juga dikatakan melabur jutaan ringgit untuk tujuan ini. Drone menjadi pilihan memandangkan saiznya yang kecil dan ianya tidak akan mengorbankan nyawa manusia sekiranya ditembak oleh musuh.

Di Amerika Syarikat, pernah tersebar sebuah video yang memaparkan drone yang dilengkapi dengan pistol dan mampu menembak di udara. Akibat tersebarnya video itu, seorang pemuda yang juga merupakan penciptanya telah ditangkap kerana didakwa mempunyai niat tidak elok dengan menghasilkan projek itu.

Selain video yang dirakam, drone juga telah mula digunakan untuk membuat rakaman siaran langsung perlumbaan kereta dan pelbagai acara lain. Terdapat juga teknologi baru yang memboleh drone akan mengikut kemana sahaja objek yang dirakam bergerak.

Penggunaan drone untuk membuat liputan siaran langsung sememangnya memberi kelainan kepada para penonton dimana mereka dapat melihat sesuatu pertandingan itu secara lebih dekat. Dalam satu konferens yang dibuat Facebook, Mark Zuckerberg pernah membuat demonstrasi bagaimana drone keluaran DJi membuat liputan siaran langsung terus ke Facebook melalui fungsi Facebook Live.


Inilah Patung Skulptur Nano Paling Kecil Dunia Dihasilkan Menggunakan 3D Printer - Trust

Salah seorang pengasas Wonga menggunakan kebolehan komputernya untuk menyelesaikan masalah yang lebih kecil, menghasilkan arca terkecil dalam sejarah peradaban manusia. Wonga adalah sebuah sebuah syarikat pinjaman wang berlesen di Britain.

Jonty Hurwitz yang membantu mengasaskan Wonga dengan menulis kod laman sesawang syarikat berkenaan, telah menghasilkan sebuah arca menggunakan pencetak 3D.

Jonty menggunakan teknologi canggih yang dipanggil nano-painting bagi menghasilkan kebanyakan hasil seninya yang bersaiz sekitar 100 mikron tinggi (1 cm bersamaan 10,000 mikron), dan tidak dapat dilihat dengan mata kasar.

Prosesnya bermula dengan menggunakan 200 buah kamera bagi mengambil gambar seorang model yang bogel daripada pelbagai sudut.

Data gambar-gambar ini kemudiannya dipaskan kepada pencetak bagi menghasilkan arca tersebut, yang lebih kecil daripada helaian rambut manusia, dan saiznya yang terlalu kecil membolehkan ia diletakkan ke atas kepala seekor semut.

'Multiphoton lithography' adalah proses melibatkan penggunaan sebuah laser bagi menulis perkataan ke atas arca tersebut yang diperbuat daripada bahan khas yang sangat sensitive terhadap cahaya. Jonty menggunakan teknologi ini bagi mengisi butiran yang lebih kecil.

Arca tersebut diberi nama 'Trust', dan saiznya hanya sekitar 80 mikron lebar dan 100 mikron tinggi. Secara kasar, saiz tersebut bersamaan dengan saiz pertumbuhan kuku manusia dalam tempoh antara 5 hingga 6 jam.

Kebanyakan hasil kerja Jonty melibatkan penggunaan komputer dan algorithma, termasuklah yang digunakan untuk menghasilkan arca tersebut.

Menurut Jonty, bapa beliau adalah sumber inspirasi. Pada tahun 2013, beliau mengimbas bapanya  menggunakan beberapa laser bagi mengambil imej data individu berkenaan secara lebih terperinci.

Beliau bermula dengan mengimbas bahagian kepala dan tangan, dan kemudiannya ke bahagian skrotum. Ketika mengimbas bahagian ini sambil merenung, beliau terfikir, dari situlah segalanya bermula (kehidupan manusia).

Saiz Trust yang kecil membolehkan ia muat dalam mata jarum, dan tetap stabil di atas helaian rambut. Saiznya yang sangat kecil hanya boleh dilihat menggunakan sebuah mikroskop elektron.

Namun, kewujudan Trust kini hanya tinggal sejarah. Setelah berjaya menghasilkan arca berkenaan, Jonty berhasrat untuk mengambil gambar hasil seni itu menggunakan sebuah mikroskop dan teknologi fotografi yang canggih di dalam sebuah makmal dengan bantuan seorang juruteknik.

Semasa dalam proses mengambil gambar, juruteknik tersebut telah mengubah kedudukan stage tempat Trust diletakkan. Akibatnya, mereka terpaksa menghabiskan masa mencari arca itu.

Akhirnya, Jonty sedar bahawa Trust telah hancur setelah melihat cap jari betul-betul di tempat arca itu dipercayai diletakkan. Beliau sangat terkejut dengan apa yang terjadi, terpaksa menerima kenyataan bahawa Trust kini tidak bersamanya lagi.


Arak daripada Ular, Minuman Perubatan Alternatif Paling Pelik di Asia

Negara-negara terutamanya di Asia sememangnya terkenal dengan pelbagai adat resam, budaya dan cara hidup yang unik dan pelik, adakalanya tidak masuk akal. Tahukah anda, di segelintir kawasan di Taipei, China dan Vietnam, arak yang mengandungi ular dijual di kedai yang terletak di kaki lima?

Bagi kebanyakan manusia, ular merupakan antara haiwan yang paling ditakuti dan berasa geli melihat dan menyentuhnya. Malah, menurut satu kajian di Amerika Syarikat,  hampir separuh responden mengatakan ular merupakan satu haiwan yang paling ditakuti, lebih ditakuti berbanding berucap di hadapan orang ramai ataupun mengambil suntikan di hospital.

Jadi, mengapakah terdapat segelintir masyarakat yang sanggup meminum arak yang mengandungi ular ini?

Selama beratus tahun lamanya, manusia daripada seluruh dunia gemar memakan atau meminum benda-benda yang pelik kerana beranggapan hidangan tersebut mempunyai kelebihan menyembuhkan sesuatu penyakit. Antara yang pernah dimakan atau diminum orang terdahulu kerana dipercayai mempunyai manfaat kepada kesihatan adalah kencing manusia, ulat/serangga, kala jenking, darah binatang dan banyak lagi.

Kini. kebanyakan kepercayaan tersebut tidak lagi diamalkan. Walau bagaimanapun, amalan meminum arak yang mengandungi ular dipercayai masih lagi diamalkan oleh segelintir masyarakat di China, Vietnam dan Taipei. Malah, terdapat juga pelancong dari barat terutamanya yang datang untuk merasa sendiri akan hidangan arak yang tersangat pelik ini.

Mengikut kepercayaan perubatan tradisional China, ular mempunyai kuasa menyegarkan dan menyembuhkan tubuh badan. Ianya dipercayai mampu mengubati mati pucuk, menyelesaikan masalah keguguran rambut, menyembuhkan sakit belakang dan lain-lain lagi. Oleh sebab itu, sup ular atau hidangan berasaskan ular sangat popular di sesetengah tempat di Asia.

Bagi yang berasa geli akan daging ular, maka minuman arak yang mengandungi ular merupakan alternatif. Untuk menghasilkan hidangan ini, kebiasaannya seekor ular akan diletakkan di dalam botol dan diisi dengan alkohol, ginseng dan beberapa herba. Ular ini adakalanya diletakkan hidup-hidup di dalam botol dan adakalanya ada yang sudah mati.

Arak ini kemudiannya akan dibiarkan selama beberapa bulan (biasanya melebihi 6 bulan) dimana cecair alkohol tersebut dipercayai akan mencairkan racun ular tersebut dan pada masa yang sama memelihara intipatinya agar mampu memberi manfaat kesihatan kepada peminumnya. Kebiasaanya, arak ini akan diminum dalam kuantiti yang sedikit dalam satu hidangan.

Walau bagaimanapun, tiada bukti saintifik perubatan zaman ini bahawa minuman ini mampu menyembuhkan sebarang penyakit. Malah, sesetengah masyarakat juga menentang keras cara pembuatan arak ini yang meletakkan ular yang masih hidup ke dalam botol dan dituangkan alkohol sehingga penuh.

Terdapat ular yang mempunyai kemampuan berhibernasi dalam tempoh yang lama. Pada tahun 2013, terjadi satu kes dimana seorang wanita telah dipatuk ular yang terdapat dalam botol arak miliknya. Wanita itu telah dikejarkan ke hospital dan berjaya diselamatkan.

Kejadian itu berlaku ketika wanita tersebut ingin mengisi kembali arak yang mengandungi ular tersebut. Kebiasaannya, apabila hendak meminum arak tersebut beliau akan membuka satu pili kecil yang dibuat pada bahagian bawah botol tersebut. Apabila arak tersebut sudah berkurang, beliau telah membuka penutup botol tersebut untuk mengisi cecair alkohol kedalam botol tersebut. Malangnya sebaik membuka penutup botol tersebut, beliau telah dipatuk ular yang disangkanya sudah mati tersebut.

Dengan kemajuan perubatan moden yang ada pada masa kini, pengambilan ubatan tradisional seperti ini yang tidak mempunyai bukti saintifik perlulah dielakkan. Malah, terdapat juga beberapa kes dimana arak yang dihasilkan memberi kesan lebih buruk kepada peminumnya.

Sekiranya anda seorang muslim, pengambilan arak yang mengandungi ular ini sama sekali dilarang kerana sudah banyak ubat-ubatan yang dihasilkan untuk menyelesaikan pelbagai masalah kesihatan.


5 Haiwan Unik Yang Dihasilkan oleh Saintis Melalui Teknik Pengubahsuaian Genetik

Hasil kemajuan dalam bidang sains membolehkan para saintis membuat ujikaji DNA terhadap tumbuhan, haiwan dan manusia. Genetically modified organisms atau GMO merupakan satu istilah merujuk kepada organisma (tumbuhan, haiwan, mikroorganisma dll) dimana DNA asalnya telah diubah dan tidak mampu dihasilkan melalui teknik persenyawaan secara semulajadi.

Melalui kaedah GMO, para saintis akan mengeluarkan satu atau lebih gen daripada DNA sesuatu organisma dan menggabungkannya ke dalam DNA organisma yang hendak diubahsuai. Penghasilan binatang yang mempunyai ciri-ciri tertentu hasil daripada kaedah GMO sememangnya merupakan isu kontroversi dan masih mendapat tentangan sebahagian masyarakat.

Kali ini, kami ingin berkongsi 5 haiwan pelik yang telah dihasilkan para saintis melalui kaedah GMO ini.

Dianggarkan 65% manusia adalah lactose intolerant, iaitu mereka yang tidak mempunyai toleransi terhadap laktosa. Golongan ini biasanya akan menghadapi sakit perut apabila meminum susu lembu.

Bagi mengatasi masalah ini dan membolehkan lebih ramai manusia menikmati keenakan susu lembu, para saintis telah berusaha mencipta lembu yang menghasilkan susu yang tidak mengandungi β-lactoglobulin, iaitu sejenis protein yang menyebabkan golongan yang mempunyai lactose intolerant jatuh sakit.

Di Malaysia, pusat pembiakan khinzir biasanya akan mencetuskan kontroversi sekiranya ia terletak berdekatan dengan tempat tinggal majoriti penduduk Islam. Sekiranya anda tidak tahu, pusat pembiakan khinzir semamangnya mempunyai isu pencemaran alam sekitar yang sangat teruk. Bagi mengatasi masalah ini, saintis telah mencipta Enviropig.

Enviropig adalah khinzir yang lebih mesra alam dimana najisnya mengandungi 65% kurang kandungan fosforus daripada khinzir biasa. Najis khinzir biasa yang dilepaskan ke sungai boleh merosakkan ekosistem kerana kandungan fosforus yang tinggi ini akan mengurangkan oksigen dalam air, seterusnya menggalakkan pembiakan algae. Kanada merupakan antara negara pertama membenarkan penciptaan enviropig ini pada tahun 2010.

Katak merupakan sejenis haiwan unik dengan pelbagai jenis warna kulit, daripada warna hijau tua hinggalah warna cerah seperti kuning dan merah. Dengan penghasilan katak berkulit lutsinar, saintis tidak lagi perlu membunuh dan membelahnya untuk membuat sebarang ujikaji terhadapnya. Segalanya dapat dilihat daripada luar seperti saluran darah, denyutan jantung dan sebagainya.

Walau bagaimanapun, penghasilan katak dengan kulit lutsinar ini masih menjadi cabaran buat para saintis. Katak-katak ini menghadapi mutasi yang pelik dan biasanya daripada 16 katak yang dihasilkan, hanya 1 yang akan mempunyai kulit lutsinar apabila ianya besar kelak.

Tahukah anda bahawa 'killer bee' adalah satu spesis lebah yang terhasil daripada lebah daripada Afrika dan beberapa spesis lebah lain. Ianya telah diperkenalkan di Brazil pada tahun 1950-an dalam usaha untuk meningkatkan pengeluaran madu lebah. Malangnya, beberapa kawanan lebah ini berjaya keluar daripada tempatnya asalnya dikuarantin.

Semenjak itu, lebah jenis killer bee ini telah berhijrah ke pelbagai pelusuk dunia antaranya di utara dan selatan Amerika Syarikat. Berbanding lebah biasa, killer bee lebih agresif dan defensif terhadap sarang mereka. Semenjak diperkenalkan, lebah jenis ini telah membunuh lebih 1000 orang manusia di seluruh dunia. Malah, terdapat juga kes kuda dan haiwan-haiwan lain yang dibunuh oleh kumpulan lebah ini.

Sama juga seperti katak berkulit lutsinar, penciptaan ikan emas yang mempunyai badan lutsinar ini dikatakan membolehkan saintis mengetahui lebih lanjut mengenai pergerakan dalam seseokor ikan tanpa perlu membelahnya.

Sehingga kini, isu penghasilan binatang melalui kaedah GMO merupakan satu isu yang kontroversi. Penentangan terhadap penggunaan kaedah ini adalah kerana kemungkinan wujudnya mutasi dan salah faham mengenai kaedah GMO itu sendiri.


Kopi Luwak - Kopi Mahal Yang Dihasilkan Daripada Penyeksaan Terhadap Binatang

Sekiranya anda seorang penggemar kopi, anda mungkin pernah mendengar mengenai Kopi Luwak, sejenis kopi yang berasal dari Indonesia. Ianya juga dikatakan kopi yang termahal di dunia dengan harga boleh mencecah sehingga RM300 hingga RM400 untuk satu cawan kopi.

Harganya begitu mahal kerana kesukaran untuk mendapatkan biji kopi luwak itu sendiri. Biji luwak ini diperolehi daripada najis 'musang kelapa' atau lebih dikenali sebagai 'luwak''. Luwak ini akan memakan biji kopi ini, menghadamnya sebelum mengeluarkannya semula dalam bentuk najis. Biji-biji kopi yang keluar bersama najisnya itu akan dibersihkan sebelum dibancuh menjadi minuman kopi luwak.

Luwak merupakan binatang berekor panjang, berbulu dan mempunyai rupa seakan-akan raccoon. Haiwan ini banyak terdapat di Asia Tenggara dan merupakan sejenis haiwan nokturnal, iaitu haiwan yang aktif pada waktu malam. Makanan utamanya adalah buah-buahan dan biji-bijian.

Salah satu makanan kegemaran binatang luwak ini adalah biji kopi. Ianya tidak makan sebarangan biji kopi sebaliknya hanya akan makan biji kopi yang terbaik sahaja untuk dimakan. Kerana biji kopi ini tidak mampu dihadam olehnya, biji kopi ini kemudiannya akan keluar bersama najisnya. Dalam bahasa mudahnya, biji kopi yang keluar bersama-sama najis luwak adalah biji kopi terbaik yang dipilihnya.

Selain itu, enzim pencernaan dalam badan luwak dikatakan berupaya mengubah struktur protein dalam biji kopi yang akan menjadikannya kurang berasid, seterusnya akan menghasilkan kopi yang kurang berasid dan mempunyai rasa dan aroma yang unik.

Bagi menghasilkan kopi luwak, biasanya seseorang pembuat kopi perlu mencari najis-najis daripada luwak ini yang hidup secara liar. Kesukaran mendapatkan jumlah biji kopi yang banyak ini menjadikan harga kopi luwak ini begitu mahal.

Malangnya, kerana permintaan yang tinggi pada biji kopi luwak ini, terdapat segelintir manusia rakus yang membela luwak-luwak ini untuk tujuan penghasilan kopi luwak ini. Binatang-binatang ini terpaksa hidup dalam sangkar selain dipaksa untuk makan makanan yang disediakan di pusat pemeliharaan.

Kerana permintaan yang semakin tinggi untuk kopi jenis ini, maka biasanya binatang luwak ini akan diletakkan dalam sangkar yang sempit. Sekumpulan pengkaji dari Wildlife Conservation Research Unit dan World Animal Protection telah melakukan pemantauan ke pusat-pusat pembiakan haiwan ini dan mendapati hampir kesemuanya berada dalam keadaan yang menyedihkan.

Hasil pemantauan mendapati kebanyakannya hidup dalam keadaan kotor dengan najis dan kotoran di merata tempat. Saiz sangkar yang kecil telah mengehadkan pergerakan luwak dan akibatnya, kebanyakan luwak ini mempunyai obesiti. Selain itu, luwak yang dipelihara di dalam sangkar ini juga kebanyakannya dihidangkan dengan biji kopi semata-mata untuk meningkatkan penghasilan biji kopi luwak semata-mata.

Hal ini berlainan dengan luwak yang hidup liar dimana selain biji kopi, mereka turut mempunyai diet yang seimbang dengan memakan serangga, binatang kecil dan buah-buahan. Kehidupan luwak yang dipelihara dalam sangkar yang sempit dan diet yang tidak seimbang ini mempunyai kesan negatif kepada luwak ini, menjadikannya stress dan lebih mudah jatuh sakit.

Selain itu, biji kopi luwak yang dihasilkan oleh luwak yang dibela disangkar ini juga dikatakan mempunyai gred yang rendah berbanding biji kopi luwak semulajadi yang dihasilkan oleh luwak liar. Malangnya, tiada panduan untuk membezakan sama ada biji kopi luwak yang dijual dihasilkan oleh luwak peliharaan ataupun luwak liar.

Satu kajian oleh akhbar BBC pada 2013 telah membuat penemuan yang sangat mengejutkan. Biji kopi luwak yang dijual di London dan mempunyai label menyatakan ianya dihasilkan oleh luwak liar mendapati sebenarnya ianya dihasilkan disebuah kilang di Indonesia yang memelihara luwak di dalam sangkar.

Terdapat juga kedai yang menjual minuman kopi luwak dengan harga yang mahal kerana mendakwa ianya dihasilkan oleh luwak liar walhal ianya dihasilkan oleh luwak yang dibela dalam sangkar. Sekiranya anda penggemar kopi, membayar harga yang mahal untuk secawan kopi luwak sememangnya tidak berbaloi.


Kenali Sultan Yang Masih Hidup Sebagai Manusia Paling Tinggi Di Dunia

Manusia paling tinggi di dunia yang masih hidup ini bukanlah Sultan mana-mana kerajaan, namun namanya adalah Sultan Kösen.

Pada tahun 2009, Sultan menjadi manusia pertama sejak 20 tahun lalu melebihi ketinggian 8 kaki (244 cm) melalui ukuran oleh Guinness World Records (GWR).

Kenyataannya, GWR hanya mengetahui 10 kes yang boleh disahkan dan boleh dipercayai tentang manusia yang bertinggian melebihi 8 kaki.

Pada tahun berkenaan, petani sambilan dari Turki ini diukur berketinggian 246.5 cm, merampas gelaran ikonik 'Manusia Masih Hidup Tertinggi Di Dunia' daripada pemegang sebelumnya.

Pada tahun 2011 di Ankara, Turki, ketinggiannya diukur lagi. Pada masa itu, ketinggiannya bertambah sebanyak 4.5 cm kepada 251 cm.

Sultan dilahirkan pada 10 Disember 1982. Tumbesarannya normal ketika masih bayi dan kanak-kanak. Namun ketika dia berusia 10 tahun, dia mula membesar secara mendadak.

Ahli keluarganya termasuk kedua ibu bapa dan 4 orang adik beradik semuanya mempunyai saiz badan yang normal.

Tumbesaran Sultan yang unik dan ketinggian yang luar biasa adalah disebabkan penghasilan hormon tumbesaran secara berlebihan, keadaan yang dikenali sebagai 'gigantisme pituitari'.

Hormon tumbesaran dibebaskan oleh kelenjar pituitari di dalam otak. Sekiranya kelenjar ini rosak akibat tumor, ia berupaya membebaskan hormon secara berlebihan. Hormon boleh terbebas secara berlebihan atas sebab-sebab lain juga.

Antara kesan hormon tumbesaran secara berlebihan termasuklah tangan yang besar, tulang yang tebal dan sendi yang menyakitkan. Sultan tidak pernah menamatkan pengajian sekolah kerana merasakan saiznya yang besar sebagai suatu halangan. Dia berhenti sekolah dan mula bekerja sebagai petani bagi menyara keluarganya.

Menurut Sultan, antara kelebihan menjadi tinggi adalah mudah untuk membantu ibunya dengan kerja-kerja rumah seperti menukar mentol lampu yang sudah rosak dan menukar langsir.

Terlalu tinggi juga mempunyai kekurangannya. Sultan merungut kerana susah untuk mencari pakaian dan kasut yang muat. Dia juga merungut tentang betapa susahnya untuk dia untuk menaiki kereta bersaiz normal.

Ketika ditemu ramah oleh Guinness World Records, Sultan berkata dia tidak pernah terbayang untuk menjadi sebahagian daripada buku rekod dunia ini. Walaupun dia pernah mengimpikannya, ia masih suatu kejutan besar buat dirinya.

Selain memegang rekod manusia tertinggi, dia juga memegang rekod 'Manusia Masih Hidup Dengan Tangan Paling Besar di Dunia', dengan ukuran 28.5 cm daripada pergelangan tangan sehingga ke hujung jari tengah (bagi kedua-dua belah tangan).

Sultan juga pernah memegang rekod 'Manusia Masih Hidup Dengan Kaki Paling Besar Di Dunia', dengan ukuran 36.5 cm bagi kaki kiri dan 35.5 cm bagi kaki kanan.

Tahun-tahun berikutnya, kehidupan gergasi ini banyak berubah. Pendedahan dalam Guinness World Records sebagai manusia tertinggi menarik banyak perhatian media dan orang ramai.

Dia turut ditawarkan pembedahan percuma bagi menghentikan tumbesaran badannya yang mendadak itu. Dia menerima tawaran tersebut dan menjalani pembedahan serta merta.

Pembedahan oleh pakar bedah dari University of Virginia, Amerika Syarikat pada Ogos 2010 melibatkan penggunaan pisau bedah gamma pada tumor yang menjejaskan kelenjar pituitarinya berjaya menghentikan penghasilan hormon tumbesaran.

Saya manusia biasa yang mempunyai kehendak seperti orang lain. Saya mahukan seorang isteri, sebuah keluarga dan sebuah rumah yang selesa. Saya juga inginkan peluang untuk mencari pakaian yang muat.

Ini adalah impian Sultan. Pada Oktober 2013, impiannya untuk memiliki seorang pasangan hidup tercapai apabila dia mengahwini Merve Dibo, seorang gadis Syria yang 9 tahun lebih muda daripadanya.

Merve mempunyai ketinggian 1.75 cm, agak tinggi bagi kaum wanita. Mereka berkenalan melalui seorang rakan kenalan. Gadis tersebut sanggup datang dari Syria untuk bertemu Sultan di Kampung Dede Köy di Turki. Mereka berkahwin 2 bulan kemudian.

Pasangan itu menyambut perkahwinan mereka bersama 1500 tetamu, yang turut disertai oleh wakil daripada Guinness World Records dan pembesar-pembesar tempatan.

Kini namanya dikenali di seluruh dunia kerana ketinggian yang luar biasa. Selepas melakukan pembedahan bagi menghentikan tumbesaran, Sultan beberapa kali dijemput membintangi beberapa filem Holywood.

Pada tahun 2016, dia menerima peranan pertamanya dalam filem Achieving the Impossible. Dia membuat keputusan itu selepas penulis skrin filem berkenaan datang melawatnya di Mardin dan berbincang tentang subjek 'achieving the impossible'.

Sepanjang tahun 2016, dia banyak bersama kumpulan Magic Circus of Samoa mengembara Lautan Hindi.


Kisah bagaimana ikan lumba-lumba dilatih menjadi ejen perisik dan askar perang

Ikan lumba-lumba adalah antara spesies mamalia yang hidup di lautan. Selain merupakan mamalia laut yang sangat pintar, ia juga mempunyai banyak keunikannya yang tersendiri.

Antara keistimewaan mamalia laut ini adalah ia mudah dilatih oleh manusia. Tahukah anda bahawa selain aktiviti bermain dan membuat pelbagai aksi yang mencuit hati kita, mamalia laut ini juga terlibat dalam aktiviti ketenteraan?

Selalunya, hanya khidmat anjing yang banyak digunakan untuk membantu dalam operasi ketenteraan. Tidak terlintas di fikiran pula yang mamalia laut juga terlibat dalam aktiviti ketenteraan. Mungkin ada di antara anda yang terkejut dan masih tidak tahu bagaimana ikan lumba-lumba dapat menjadi tentera laut bukan? Tetapi, anda jangan pula membayangkan mereka juga memakai uniform tentera ya.

Sebenarnya, menggunakan khidmat mamalia laut seperti ikan lumba-lumba, ikan paus beluga, dan singa laut untuk tujuan ketenteraan bukanlah sesuatu yang baharu. Oleh disebabkan keistimewaan yang ada pada mamalia laut ini, maka ia telah dimanfaatkan oleh pelbagai pihak termasuklah pihak tentera laut.

Untuk pengetahuan anda, terdapat empat negara yang aktif dalam menggunakan khidmat hidupan mamalia laut ini iaitu Amerika Syarikat, Kesatuan Soviet/Rusia, Iran dan Ukraine.

Pada asalnya, pihak tentera laut Amerika Syarikat mula bekerja dengan ikan lumba-lumba jenis bottlenose dan singa laut jenis California pada tahun 1960-an untuk membantu pengesanan periuk api.

Hal ini kerana menurut kajian, ia mampu menyelam sehingga kedalaman 300 meter tanpa mengalami apa-apa kecederaan walaupun berada di dalam tekanan air besar di dasar laut.

Tambahan pula, pihak tentera laut ini juga ingin mereka bentuk kapal selam yang baru dan senjata di dasar laut. Oleh sebab itu, terdapat banyak kapal selam tentera laut khususnya yang berbentuk seperti ikan lumba-lumba.

Seterusnya, ia menjadi perintis kepada pusat penyelidikan yang memfokuskan mamalia laut ini melalui "The Navy's Marine Mammal Program" yang ditubuhkan sendiri oleh pihak tentera laut Amerika Syarikat.

Matlamat utama mereka adalah untuk mengkaji keupayaan sonar ikan lumba-lumba di dasar laut. Sebagai tambahan kepada komponen penyelidikan tentera laut ini, mereka juga melatih ikan paus beluga, singa laut dan mamalia laut yang lain untuk melakukan pelbagai tugas tertentu.

Diantara tugasan itu adalah mengangkut peralatan menyelam di bawah air, mencari dan mengambil objek yang hilang, menjaga kapal serta melakukan pengawasan di bawah air sambil kamera diikat pada mereka.

Berdasarkan sejarah, khidmat ikan lumba-lumba telah digunakan ketika Perang Vietnam, Teluk Parsi dan Perang Dingin pada suatu ketika dahulu. Mereka berjaya membunuh musuh dengan menggunakan pisau yang diikat pada muncung mulut mereka.

Pada tahun 1980-an, dengan anggaran operasi sebanyak $8 juta dolar, program Amerika Syarikat ini mempunyai lebih dari 100 ekor ikan lumba-lumba, singa laut dan ikan paus beluga.

Namun dengan berakhirnya Perang Dingin, belanjawan pihak tentera laut untuk program mamalia laut ini telah dikurangkan secara drastik. Jadi, mereka terpaksa menutup semua pusat latihannya yang lain dan biarkan satu tempat sahaja yang dibuka.

Mereka memutuskan bahawa mereka hanya memerlukan 70 ekor ikan lumba-lumba daripada 103 ekor ikan lumba-lumba yang tinggal dalam program ini untuk mengekalkan operasi tersebut. Erti kata lain, jumlah bakinya perlu bersara.

Jelaslah bahawa, dengan menggunakan khidmat ikan lumba-lumba dalam aktiviti ketenteraan juga dapat dijadikan sebagai salah satu strategi peperangan mereka. Hal ini kerana setelah ikan lumba-lumba dilatih oleh pasukan tentera laut, mamalia laut tersebut akan menjalani latihan khas pula. Jangan ingat yang manusia sahaja ada latihan khas okay.

Mamalia laut tersebut akan menjalani latihan khas seperti menyerang pihak musuh, menyelamatkan pelaut dan mengesan torpedo serta periuk api laut . Untuk pengetahuan anda, periuk api laut adalah alat peledak dan pemusnah yang ditempatkan di dalam laut untuk memusnahkan kapal atau kapal selam yang datang mendekat.

Di samping itu, mereka ingin belajar bagaimana membentuk kaedah yang lebih cekap untuk mengesan objek di dalam air. Dalam masa yang sama, mereka perlu meningkatkan kelajuan bot dan kapal selam mereka dengan meneliti bagaimana ikan lumba-lumba tersebut mampu berenang dengan cepat dan menyelam begitu dalam.

Namun begitu, terdapat juga kontroversi yang mengatakan bahawa pihak tentera laut ada menyalahgunakan ikan lumba-lumba ini untuk tujuan lain yang mengancam nyawa mamalia laut tersebut. Banyak pihak yang menentang program ini dilaksanakan antaranya adalah badan organisasi People for the Ethical Treatment of Animals (PETA).

Hal ini kerana berkenaan dengan isi kandungan draft "environmental impact statement"  terkini yang dikeluarkan oleh pihak tentera laut Amerika Syarikat itu sendiri. Mereka mengakui bahawa latihan sonar yang dirancang dari tahun 2014 hingga 2018 ini mungkin secara tidak langsung dapat membahayakan hidupan mamalia laut sebanyak 2.8 juta kali dalam tempoh lima tahun.

Latihan sonar ini sangat mendatangkan bahaya disebabkan ia mengeluarkan bunyi yang sangat kuat dan dapat membuat hidupan mamalia laut seperti ikan lumba-lumba dan ikan paus terutamanya kehilangan pendengaran. Seperti yang kita tahu, ikan paus dapat berkomunikasi antara satu sama lain walaupun dari jarak yang jauh. Jika hal ini dibiarkan, maka ia akan menjadi faktor utama kepada kepupusan mereka.

Berdasarkan rujukan daripada portal U.S Navy Marine Mammal Program, pihak tentera telah menemui sonar biologi ikan lumba-lumba yang dipanggil echolocation. Echolocation adalah proses mengesan objek dengan cara mendengar dan mengenal pasti arah pemantulan bunyi.

Mamalia laut ini amat bergantung kepada teknik echolocation. Proses inilah yang akan memberi maklumat kepada ia tentang saiz, bentuk dan lokasi sesuatu objek. Ia akan menggunakan telinga dan suaranya sebagai pancaindera untuk mencari ikan-ikan kecil sebagai makanan, navigasi, dan sebagai komunikasi antara mereka.

Ikan lumba-lumba sememangnya sejenis mamalia laut yang istimewa dan banyak membantu manusia dalam apa jua keadaan. Sebagai contoh, terdapat juga ikan lumba-lumba Ukraine yang pernah dilatih oleh Tentera Laut Soviet untuk operasi ketenteraan dahulu, kini digunakan sebagai program terapi untuk kanak-kanak autistik.

Kebelakangan ini, negara lain seperti Russia dan Ukraine juga turut menggunakan taktik yang sama seperti negara Amerika Syarikat dengan merekrut ikan lumba-lumba ke dalam pasukan pertahanan negara mereka. Lumrah kehidupan, masing-masing ingin berlumba untuk menguasai dasar laut. Semua ingin memperluaskan kuasa mereka.

Kali ini, mamalia laut tersebut bukan sahaja ditugaskan untuk mengesan senjata di dasar laut tetapi juga sebagai agen perisik dan pembawa bahan letupan. Wow! Betapa hebatnya makhluk ciptaan Tuhan ini. Sudah lama mereka dilatih untuk memasang periuk api yang dijatuhkan ke laut pada kapal-kapal musuh sejak dari era Kesatuan Soviet lagi. Hal ini menyebabkan sasaran dapat dimusnahkan dengan mudah tanpa perlu menggunakan khidmat penyelam untuk melakukan tugas yang berbahaya itu.

Pendek kata, ikan lumba-lumba ini memang amat sesuai dipilih sebagai tentera laut kerana kemampuan mereka yang dapat mengesan objek di dasar laut, boleh menyelam dengan lebih dalam dan mudah dilatih. Tetapi, hakikatnya adalah habitat mereka akan lebih terancam disebabkan kepentingan oleh pihak tertentu yang tidak ambil peduli tentang ancaman kepupusan hidupan mamalia laut ini.


Gangguan Mental Akibat Skrin Telefon : Penyakit Ramai Rakyat Malaysia

Kita sebagai individu selalu merasakan kita unik dan masalah kita adalah masalah sendirian.

Bagaimanapun, satu kajian telah menjumpai satu perkara yang kerap kali membuatkan kita merasakan diri kita kurang gembira. Satu perkara ini dijumpai dalam setiap peserta kajian dan ia bukannya isu pekerjaan, isu kewangan atau rutin yang perlu dilalui setiap individu setiap hari.

Kajian yang dijalankan oleh APA PsycNET itu yang menyelidik 1 juta orang golongan remaja di Amerika Syarikat mendapati mereka yang kebanyakannya tidak gembira dengan hidup adalah mereka yang terlalu banyak menghabiskan masa menonton skrin, tak kiralah dalam apa bentuk sekalipun.

Penyelidik mendapati mereka yang menghabiskan lebih 5 jam sehari, sama ada dengan telefon, bermain permainan video, menonton televisyen atau melayari internet lebih cenderung untuk merasakan hidup mereka tidak gembira.

Bagi mereka yang lebih banyak menghabiskan masa dengan kawan-kawan, bersenam atau bersukan, membaca buku atau belajar sekalipun, merasakan hidup mereka lebih gembira dan terisi.

Kajian itu yang dijalankan setiap tahun semenjak tahun 1991 mengkaji secara eksklusif pelajar daripada gred 8 hingga gred 12 dalam sistem pendidikan Amerika Syarikat. Dalam satu artikel, salah seorang penyelidik iaitu Dr. Jean Twenge daripada San Diego State University mengatakan berlaku perbezaan ketara tahap kegembiraan antara mereka yang aktif dalam hidup dan mereka yang aktif dengan skrin.

Penyelidik juga mendapati berlakunya penurunan ketara pada tahap kegembiraan remaja pada tahun 2012, yang dikatakan tahun bermulanya penggunaan telefon pintar secara lebih meluas melibatkan golongan remaja. Penggunaan Dr. Jean, penggunaan internet juga meningkat sehingga dua kali ganda daripada tahun 2006 sehingga tahun 2016 dengan 82 peratus remaja menggunakan media sosial setiap hari.

Apabila berlakunya penurunan tahap kegembiraan pada golongan remaja, ia juga menjurus kepada masalah lain seperti tekanan, kurang keyakinan diri, gemar menyakiti diri sendiri dan paling teruk, kes bunuh diri. Masalah yang lebih besar - isu penggunaan skrin yang membuatkan seseorang individu tidak gembira juga melibatkan golongan dewasa.

Dr. Twenge memberitahu kecenderungan yang sama juga didapati pada individu berusia lebih 30 tahun. Kajian mendapati secara amnya golongan dewasa ketika ini kurang gembira berbanding golongan sama 15 tahun lalu dan kekerapan melakukan hubungan seks juga menurun.

Golongan dewasa terlalu banyak menghabiskan masa dengan skrin sehinggakan berlakunya penurunan mendadak pada benda rutin seharian seperti berbual, melakukan aktiviti bersama dan juga hubungan seks.

Adakah solusi kepada isu ini adalah dengan menghentikan terus waktu menatap skrin daripada hidup kita? Tidak!

Kajian mendapati mereka yang langsung tidak menatap skrin untuk melayari internet atau media sosial kurang merasa gembira berbanding mereka yang hanya menggunakannya (skrin) kira-kira 1 jam sehari.

Dalam zaman hidup yang dipenuhi dengan limpahan maklumat ini, agak mustahil untuk kita berhenti menatap skrin secara terus. Kita sebenarnya cuma perlu menghadkan masa kita dengan skrin. Ianya terbukti membantu meningkatkan tahap kegembiraan dalam hidup kita.

Jika tak nak rasa sedih dan kecewa dengan hidup, pastikan anda gunakan waktu skrin anda dengan membaca Iluminasi. Satu artikel sehari pun sudah memadai.

Olahan semula artikel Study Discovers the One Thing Making Everyone Unhappy


5 Bendera Negara di Dunia Yang Mempunyai Keunikan Tersendiri

Setiap negara mempunyai bendera masing-masing yang dianggap sebagai simbol identiti sesebuah negara.

Daripada rekaan bendera itu sendiri menceritakan pelbagai perkara tentang ciri-ciri amalan negara tersebut, melalui penggunaan warna, simbol dan corak yang diletakkan pada bendera negara masing-masing.

Ada beberapa corak rekaan bendera di dunia ini yang unik dan agak berbeza. Berikut adalah 5 rekaan bendera yang mempunyai keunikan tersendiri dapat kami himpunkan sebagai penambah pengetahuan anda semua.

Satu-satunya bendera rasmi negara dunia yang tidak menggunakan bentuk segi empat, bendera Nepal menggunakan gabungan dua bentuk yang digelarkan 'pennon'.

Menggunakan 3 warna, dengan warna merah melambangkan bunga rhododendron, bunga rasmi negara Nepal, warna biru sebagai lambang keamanan dan dihiasi dengan logo matahari dan bulan. Pada awalnya, dua logo matahari dan bulan itu mempunyai wajah manusia, namun diubah pada tahun 1962.

Untuk melukis bendera Nepal agak sukar kerana ketepatannya memerlukan nisbah pembahagian kedua-dua pennon yang tepat. Oleh kerana itu, sudah banyak kali sebenarnya kesilapan dilakukan oleh pihak penganjur seperti Sukan Olimpik dalam mencipta semula bendera negara Nepal.

Bendera negara Mozambique merupakan salah satu daripada dua bendera di dunia ini yang meletakkan senjata api pada rekaannya. Senjata api yang digunakan bukan calang-calang, ia adalah replika sebuah senapang AK-47 dengan bayonet dipasang dihujungnya.

Negara Guatemala juga meletakkan dua laras senapang jenis musket pada rekaan bendera rasmi negara mereka, yang menjadi simbol kepada masyarakat Guatemala yang akan mempertahankan diri dengan kekerasan sekiranya diserang.

Sebelum ditukarkan kepada bendera Libya sekarang pada tahun 2011, bendera rasmi Libya adalah sebuah bendera kosong dengan warna hijau, yang dipilih sendiri oleh Muammar Gaddhafi bagi menyatakan ideologi politiknya.

Asal usul bendera ini datangnya daripada buku The Green Book tulisan Muammar yang diterbitkan pada tahun 1975. Warna hijau dipilih bagi memaparkan identiti Islam kerajaan Muammar Gaddhafi dan digunakan dari 1976 sehinggalah beliau dijatuhkan pada tahun 2011.

Keunikan bendera Paraguay terletak pada dua rekaan berbeza yang dipaparkan pada bahagian hadapan dan belakang bendera negara tersebut. Pada bahagian hadapannya memaparkan jata kebangsaan negara Paraguay yang memaparkan perkataan 'Repubclia Del Paraguay' diapit oleh dua pohon pokok zaitun, dengan satu bintang ditengahnya.

Pada bahagian belakang bendera Paraguay pula, jata negara mereka digantikan dengan logo perbendaharaan negara mereka, yang memaparkan singa berdiri di sebelah sebatang kayu yang dipakaikan phyrgian cap serta motto yang tertulis 'Paz Y Justicia' atau 'Keamanan dan Keadilan.'

Dalam banyak-banyak bendera di dunia, bendera kedua-dua negara ini sahaja yang secara rasminya menggunakan bentuk segi empat sama. Bendera Switzerland memaparkan latar belakang merah dengan simbol palang berwarna putih.

Sementara itu, bendera rasmi Vatican City pula memaparkan dua bentuk kunci yang menggambarkan 'Keys of Heaven' mengikut kepercayaan ajaran Kristian dan mahkota yang digelarkan 'papal' yang dipakai oleh paderi Gereja Katolik.

Secara rasmi, bendera asal mereka berbentuk segi empat sama tetapi sekiranya anda melihat bendera kedua-dua negara ini dikibarkan dalam bentuk lain, itu adalah variasi kepada bendera rasmi kedua negara tersebut.

Anda tahu ada tak beberapa bendera lain di dunia yang mempunyai keunikan tersendiri? Kongsikan pengetahuan anda bersama-sama.


Asal Usul 'Bungee Jumping' - Daripada Amalan Ritual Kepada Sukan Ekstrim

Bagi anda yang gemarkan sukan ekstrim dan tidak takutkan ketinggian, sukan "bungee jumping" semestinya wujud dalam wishlist sukan yang ingin dicuba sekurang-kurang sekali dalam seumur hidup. Walaupun diikat dengan tali keselamatan, sememangnya tidak ramai yang betul-betul berani mencubanya.

Penerjun yang ingin membuat terjunan perlulah memakai abah-abah yang diikat disambung dengan kabel atau tali elastik yang diikat pada jambatan, bangunan, kren atau apa-apa sahaja sktruktur atau binaan di kedudukan yang lebih tinggi.

Tidak kira sama ada anda pernah atau tidak pernah mencuba bungee jumping, pernahkah anda tertanya-tanya daripada manakah asalnya sukan ekstrim ini? Kali ini iluminasi ingin berkongsi sedikit sebanyak sejarah sukan bungee jumping ini yang semakin popular di seluruh dunia.

Sekiranya anda tidak tahu, idea mengenai Bungee Jumping ini diinspirasikan daripada amalan sebuah etnik orang asli yang menetap di Pulau Pentecost, Vanuatu. Apabila musim menuai, golongan lelaki akan membuat ritual penerjunan daripada tempat tinggi ke tanah.

Mereka akan membina sebuah menara yang diperbuat daripada ranting-ranting kayu. Kemudian, setiap penerjun akan mengikat kaki mereka dengan akar kayu yang panjang dan anjal sebelum melakukan terjunan. Dalam ritual ini, kepala setiap penerjun akan mencecah tanah.

Secara tradisinya, upaca penerjunan ini biasanya dilakukan antara bulan April dan Jun sebagai salah satu ritual sempena musim menuai yang disambut setiap tahun. Tempoh masa antara April dan Jun ini juga dipilih kerana pada ketika ini, akar-akar kayu berada dalam keadaan lembap dan elastik, cukup kuat untuk menampung berat badan setiap penerjun.

Upacara penerjunan ini dilakukan sebagai simbolik berdoa agar mereka memperoleh hasil pertanian yang banyak pada tahun berikutnya. Sementara itu, bagi penerjun ianya juga simbolik bagi seorang lelaki yang akan masuk ke alam dewasa. Ketika berumur 7 atau 8 tahun, iaitu setelah bersunat, setiap kanak-kanak lelaki akan melakukan penerjunan pertama mereka sebagai simbolik penghijrahan mereka dari alam kanak-kanak ke alam orang dewasa.

Secara tradisinya, hanya orang lelaki yang dibenarkan untuk membuat penerjunan. Walau bagaimanapun, kaum wanita dibenarkan untuk datang melihat acara ritual ini dan memberi sokongan moral kepada para penerjun. Pembinaan menara kayu ini bukanlah mudah dan mengambil masa yang lama untuk disiapkan.

Golongan lelaki yang terlibat dalam acara penerjunan ritual ini biasanya akan tinggal bersama di dalam pondok selama beberapa minggu sementara membina menara kayu ini. Menara kayu yang dibina juga mempunyai beberapa platform berbeza ketinggian dimana mereka yang lebih muda akan membuat terjunan daripada platform yang lebih rendah sementara mereka yang lebih berpengalaman akan membuat terjunan daripada platform yang lebih tinggi.

Ketika dalam fasa persiapan ini juga, setiap lelaki yang terlibat tidak dibenarkan bergaul dengan mana-mana wanita. Mereka dikehendaki meluangkan masa untuk membersihkan dan melapangkan fikiran sebelum melakukan terjunan.

Sebelum membuat penerjunan, seorang daripada ahli komuniti ini yang pakar akan memilih akar yang sesuai untuk diikat pada kedua-kedua kaki penerjun. Akar yang dipilih adalah berlainan bagi setiap penerjun, bergantung kepada ketinggian dan berat badan penerjun. Pemilihan akar yang sesuai ini sangat penting untuk memastikan setiap penerjun tidak tercedera selepas membuat lompatan.

Setelah akar diikat kemas pada kaki penerjun, mereka akan menyilangkan kedua-dua tangan di dada sebelum membuat terjunan. Setiap penerjun juga akan terjun sejauh yang mungkin daripada menara kayu demi keselamatan mereka. Akar kayu akan tersentap sebelum penerjun jatuh ke tanah. Teknik terjunan yang betul amatlah penting bagi mengelakkan risiko kecederaan terutamanya pada bahagian kepala penerjun.

Mengikut sejarah, sekumpulan pemuda daripada Oxford University Dangerous Sports Club iaitu David Kirke, Geoff Tabin dan Simon Keeling adalah antara orang yang terawal melakukan aksi terjunan yang dikenali sebagai bungee jumping ini. Mereka mendapat idea untuk melakukan terjunan ini berdasarkan amalan ritual etnik orang asli di Pulau Vanuatu.

Terjunan pertama telah dilakukan dari Clifton Suspension Bridge pada ketinggian 76 meter. Malangnya mereka telah ditangap oleh pihak polis tidak berapa lama kemudian. Walau bagaimanapun, mereka tetap meneruskan aktiviti penerjunan dengan membuat penerjunan dari beberapa jambatan di Amerika Syarikat. Salah satu penerjunan yang dibuat di Amerika Syarikat telah ditaja dan disiarkan oleh salah sebuah syarikat penyiaran, seterusnya meluaskan pengaruh dan konsep aktiviti penerjunan ini ke seluruh dunia.

Semenjak dari awal sukan ekstrim ini diperkenalkan, berjuta-juta terjunan telah dilakukan oleh manusia dari seluruh dunia. Untuk keselamatan setiap penerjun, pihak operator biasanya akan melakukan semakan keselamatan yang ketat bagi memastikan kabel atau tali dan alatan yang digunakan selamat bagi setiap penerjun.

Kes kecederaan atau kematian sangat-sangat jarang dilaporkan dalam sukan ini. Sekiranya berlaku, ianya berkemungkinan besar berpunca daripada kesilapan pihak operator mengira kepanjangan tali yang sesuai digunakan. Beranikah anda mencuba sukan ini, sekurang-kurangnya sekali seumur hid


Sejarah Penciptaan Kertas Yang Berasal Dari China

Bayangkan hidup anda tanpa kertas. Walaupun zaman sekarang merupakan era teknologi yang menggunakan email dan buku digital, kertas tetap terus digunakan. Beg beli belah, duit kertas, resit kedai, kotak bijirin dan macam-macam lagi semuanya diperbuat daripada kertas.

Menurut sumber sejarah China purba, seorang sida mahkamah yang bernama Ts'ai Lun (atau Cai Lun) telah membentangkan kertas yang baru dicipta kepada Maharaja Hedi (Maharaja Dinasti Han Timur) pada tahun 105 AD.

Penemuan arkaeologi dari barat China dan Tibet menunjukkan bahawa kertas telah dicipta beberapa ratus tahun lebih awal lagi.

Sampel kertas yang lebih lama, sesetengah daripadanya dihasilkan sekitar tahun 200 BC telah ditemui di bandar purba Laluan Sutera (Silk Road) iaitu bandar Dunhuang dan Khotan, dan juga di Tibet.

Cuaca kering di tempat-tempat ini membolehkan kertas berkenaan untuk bertahan sehingga 2000 tahun tanpa reput sepenuhnya.

Menariknya, ada juga kertas yang mempunyai kesan dakwat, membuktikan bahawa dakwat juga telah dicipta lebih awal daripada waktu yang ahli sejarah sangkakan.

Manusia sudah menulis lebih awal daripada penciptaan kertas. Antara medium permukaan yang digunakan untuk penulisan termasuklah kulit kayu, sutera, kulit haiwan, batu dan lain-lain.

Di China, kebanyakan hasil penulisan awal telah direkodkan di atas jalur buluh yang panjang, yang kemudiannya dilekatkan bersama ke kulit ataupun terus dibukukan.

Manusia di seluruh dunia daripada lain-lain tamadun pula mengukir notasi penting ke batu atau tulang. Sesetengah tamadun menggunakan teknik penulisan di atas tanah liat lembab yang kemudian dikeringkan.

Walaubagaimanapun, hasil penulisan memerlukan medium yang murah dan ringan agar mudah untuk dikendalikan di mana-mana sahaja.

Teknik penghasilan kertas pada zaman purba di China menggunakan serat rami (ganja) sebagai bahan. Serat ini direndam di dalam air dan ditumbuk menggunakan sebatang kayu besar.

Buburan yang terhasil kemudian dituang ke dalam acuan. Kain tenunan longgar dihampar ke atas struktur buluh, membolehkan air untuk menetes keluar daripada bawah, menghasilkan sekeping lembaran kertas yang rata.

Lama kelamaan, pembuat kertas mula menggunakan bahan lain untuk menghasilkan produk mereka, antaranya termasuklah buluh, mulberi dan lain-lain jenis kulit kayu. Mereka mewarnakan kertas untuk tujuan rekod rasmi menggunakan bahan berwarna kuning.

bahan dan warna imperial tersebut turut mempunyai manfaat tambahan sebagai penghalau serangga yang berupaya merosakkan kertas.

Antara format paling lazim kertas pada zaman dahulu adalah dalam bentuk skrol. Beberapa keping kertas panjang dilekatkan bersama untuk menghasilkan sekeping jalur, yang kemudiannya dibalut ke atas roller kayu.

Bahagian hujung kertas dilekatkan pada sebatang rod nipis, bersama sekeping kod sutera di tengah bagi mengikat skrol.

Bermula di China, idea dan teknologi penghasilan kertas akhirnya tersebar ke seluruh pelusuk Asia. Pada tahun 500 AD, artisan di semenanjung Korea mula menghasilkan kertas menggunakan bahan yang sama seperti yang digunakan di China.

Artisan Korea kemudiannya mula menggunakan lain-lain bahan seperti jerami padi dan rumpai laut untuk penghasilan kertas.

Teknik penghasilan kertas yang dipelajari merancakkan lagi inovasi percetakan di Korea. Mereka menambah baik teknik percetakan dengan penciptaan struktur besi boleh gerak pada tahun 1234 AD.

Menurut lagenda, sekitar tahun 610 AD, seorang sami Buddha dari Korea yang bernama Doncho telah memperkenalkan teknik penghasilan kertas kepada Maharaja Kotoku di Jepun.

Teknologi penghasilan kertas turut tersebar ke barat melalui Tibet dan ke selatan di India.

Pada tahun 751 AD, tentera Tang dari China dan tentera Empayar Abbasiyah telah bertembung di dalam Pertempuran Sungai Talas (Battle of Talas River), yang kini dikenali sebagai Kyrgyzstan.

Antara kesan menarik daripada kemenangan bangsa Arab adalah penangkapan artisan China, termasuklah pakar pembuat kertas seperti Tou Houan, yang ditangkap dan dibawa pulang ke Timur Tengah.

Pada masa itu, Empayar Abbasiyah meliputi kawasan daripada Sepanyol dan Portugal di barat sehinggalah Afrika Utara ke Asia Tengah di timur. Jadi, pengetahuan tentang kertas tersebar dengan pantas dan jauh.

Tidak lama kemudian, bandar-bandar dari Samarkand (kini Uzbekistan) hingga ke Damsyik dan Kaherah telah menjadi pusat penghasilan kertas berskala besar.

Pada tahun 1120 AD, bangsa Moorish telah menubuhkan sebuah kilang penghasilan kertas pertama di Eropah, iaitu di Valencia, Sepanyol. Dari situ, penciptaan bangsa China ini diturunkan kepada Itali, Jerman, dan seluruh Eropah.

Kertas membantu menyebarkan pengetahuan, kebanyakannya diperolehi daripada budaya Asia yang hebat yang berpusat di Laluan Sutera.


Program Lebensborn : Usaha Nazi Untuk Mencipta Bangsa Jerman

Lebensborn adalah satu program khas untuk melahirkan bangsa Jerman melalui kelahiran bayi daripada baka ibu bapa yang terpilih. Salah seorang pegawai tertinggi Nazi, Heinrich Himmler merupakan orang yang bertanggungjawab mengetuai program ini yang bermula pada tahun 1935.

Si ibu dan anak yang dilahirkan melalui program ini akan didoktrinkan dengan aliran fahaman Nazi. Walau bagaimanapaun, ia bukanlah satu perkara yang mudah dan mengambil masa yang singkat kerana setiap kelahiran bayi baru akan mengambil masa kira-kira 9 bulan 10 hari.

Selain itu, melalui program ini juga pihak Nazi juga akan mencari kanak-kanak yang dirasakan sesuai dengan ciri-ciri yang diingini untuk dilatih sebagai seorang Nazi. Pencarian ini termasuklah melalui penculikan. Kanak-kanak ini kemudiannya akan dilatih dengan doktrin dan pemilikiran sebagai seorang Nazi. Mereka yang menentang akan dihantar ke kem tahanan dan diseksa.

Sebelum perang lagi, kelahiran bayi baru yang dicatatkan di Jerman sudah berkurang akibat daripada peningkatan sektor perindustrian. Oleh itu, pihak Jerman telah bercadang untuk meningkatkan jumlah kelahiran di negara tersebut. Penguasaan Nazi yang mengharamkan perkahwinan antara bangsa Jerman dan Yahudi menyebabkan usaha meningkatkan kadar kelahiran di negara tersebut semakin sukar.

Cara pihak Nazi ini juga dikenali sebagai eugenics, atau dalam bahasa mudahnya persenyawaan terpilih. Ianya dilakukan dengan memilih manusia yang mempunyai gene tertentu sahaja untuk dibiakkan. Pada masa tersebut, ideologi ini bukanlah sesuatu yang baharu kerana pihak Amerika Syarikat juga telah mengkaji ideologi ini sejak daripada awal 1930-an lagi.

Kerana desakan kerajaan Nazi mahu meningkatkan kadar kelahiran bangsa Jerman dengan cepat, maka mereka telah mengubah persepsi masyarakat bahawa bayi yang dilahirkan, tidak kira secara sah atau tidak sah taraf, dianggap sebagai satu yang membanggakan. Seorang ibu yang melahirkan anak tidak sah taraf tidak dipandang serong oleh masyarakat lebih-lebih lagi jika bayi yang dilahirkan itu mempunyai gene keturunan Aryan.

Pada peringkat awal, program Lebensborn ini dicanangkan sebagai program terbaik bagi seseorang wanita sekiranya mereka mahu mempunyai anak secara rahsia. Stigma masyarakat yang memandang rendah pada kelahiran anak tidak sah taraf bagi wanita yang belum berkahwin dan ditambah dengan kemiskinan mendorong golongan wanita ini menyertai program Lebensborn ini.

Dalam program ini, wanita-wanita ini akan diberikan layanan istimewa dan rapi secara percuma. Rumah penjagaan wanita bagi program Lebensborn ini yang pertama telah dibuka pada tahun 1936 di Steinhoring, sebuah bandar kecil berdekatan dengan Munich. Insentif kewangan dan layanan kelas pertama ini merupakan cara termudah untuk mengajak lebih ramai wanita menyertai program ini.

Walau bagaimanapun, tidak semua wanita yang memohon untuk menyertai program ini layak diterima. Hanya kira-kira 40% sahaja wanita yang diterima masuk setelah melalui pelbagai ujian yang ketat. Untuk diterima masuk, salasilah keturunan seseorang wanita tersebut sebanyak 3 generasi akan dikaji untuk memastikan mereka memiliki gene yang hanya dimahukan oleh pihak kerajaan Nazi.

Walau bagaimanapun, program ini tidak berjaya melahirkan lebih ramai bangsa Jerman dalam masa yang singkat seperti yang dikehendaki Nazi. Oleh itu, beberapa askar terpilih telah diarahkan untuk ke pusat penjagaan wanita yang menyertai program Lebensborn ini untuk berhubungan dengan mereka. Tujuannnya agar mereka mampu memperoleh anak seterusnya selepas selesai bersalin.

Selain itu, kerajaan juga telah membuat pengumuman rasmi bahawa kerana kekurangan golongan lelaki berbansa Jerman, maka setiap wanita yang berbangsa Jerman tidak boleh beranggapan bahawa mereka bakal mempunyai suami pada masa hadapan. Walau bagaimanapun, kerajaan menyatakan bahawa setiap wanita haruslah menjalankan tanggungjawab sebagai seorang wanita Jerman dengan melahirkan lebih ramai bayi terutamanya bayi lelaki.

Perubahan kepada undang-undang penceraian di Jerman pada tahun 1938 juga membolehkan lelaki lebih mudah menceraikan isteri mereka apabila isteri mereka sudah berumur hujung 40-an atau 50 tahun ke atas untuk berkahwin dengan wanita baru yang lebih muda.

Hal ini disokong dengan fakta statistik dimana 30,000 kes penceraian telah dilaporkan dalam tempoh 2 tahun selepas undang-undang tersebut digubal dimana 80% adalah kes melibatkan si isteri yang sudah berumur dan tidak mampu melahirkan zuriat.

Melalui program ini, wanita pada tidak mendapat keadilan yang sepatutnya. Malah, mereka dianggap sebagai kilang melahirkan anak semata-mata dimana wanita yang memiliki ramai anak akan diberi pelbagai pengiktirafan dan insentif.

Kisah mengenai program ini telah ditulis dalam sebuah buku oleh penulis Dorothee Schmitz-Koster. Dalam buku tersebut, beliau menyatakan kebanyakan kanak-kanak ini mengetahui akan kisah silam mereka apabila mereka sudah dewasa. Kebanyakannya begitu marah apabila tahu telah ditipu oleh ibu mereka. Malah, kebanyakannya begitu malu apabila mengetahui kisah sebenar kelahiran mereka.

Walau bagaimanapun, terdapat segelintir yang begitu bangga dilahirkan melalui program Lebensborn. Mereka merasakan bahawa mereka merupakan golongan elit dan terpilih.

Selepas perang, kebanyakan wanita yang menyertai program ini terpaksa membesarkan anak mereka secara keseorang tanpa suami. Takut perkara sebenar terbongkar, mereka juga akan memberi tahu kepada anak-anak bahawa bapa mereka telah mati dalam peperangan. Ramai juga yang mengalami masalah psikologi dan mula ketagih alkohol bagi mengatasi tekanan perasaaan.


Apa Sebenarnya Gambaran Yang Orang Buta Penglihatan Nampak?

Kebanyakan dari kita berpendapat bahawa orang buta penglihatan hanya nampak suatu imej atau gambaran kegelapan. Tanggapan ini sebenarnya tidak tepat kerana buta ada jenis-jenisnya.

Bagaimana pula dengan mimpi yang mereka alami? Apakah gambaran yang terlihat oleh mereka? Teruskan membaca. Semoga bermanfaat untuk semua.

Pendapat yang mengatakan orang buta hanya boleh melihat gambaran kehitaman adalah salah kerana seseorang yang buta sejak lahir tidak mempunyai gambaran penglihatan untuk dibandingkan. Mereka tidak dapat melihat apa-apa.

Bagi kita yang celik, cuba bayangkan situasi ini. Tutup sebelah mata dan gunakan sebelah mata lagi untuk fokus tumpuan penglihatan terhadap sesuatu. Adakah mata yang tertutup rapat itu dapat melihat sesuatu? Sudah tentu tidak.

Bagi seseorang yang celik kemudiannya menjadi buta mungkin akibat penyakit, kemalangan dan sebagainya, pengalaman penglihatan adalah berlainan berbanding mereka yang buta sejak lahir.

Sesetengah orang buta daripada golongan ini menyatakan mereka hanya nampak kegelapan atau gambaran hitam, seperti berada di dalam gua. Sesetengah yang lain pula mempunyai pengalaman yang berbeza, ada yang nampak percikan api, dan ada yang mengalami halusinasi visual yang terang dalam pelbagai bentuk dan warna.

Penglihatan jenis ini adalah ciri khas Charles Bonnet Syndrome (CBS). CBS boleh terjadi dalam bentuk kekal mahupun sekali sekala. Ianya bukan sejenis penyakit mental dan tiada sebarang kaitan dengan kerosakan otak.

Semua manusia bermimpi, termasuklah mereka yang buta penglihatan. Bagi mereka yang dilahirkan buta, mimpi mereka kosong, tiada sebarang imej. Namun, mimpi tersebut boleh mempunyai bunyi, sentuhan, bau, rasa dan perasaan.

Bagi mereka yang dilahirkan celik kemudian menjadi buta, pengalaman mimpi yang dialami adalah berbeza berbanding mereka yang dilahirkan buta. Imej sesuatu objek atau keadaan dalam mimpi bagi golongan ini bergantung kepada pengalaman atau penglihatan yang mereka lihat semasa mereka masih celik.

Selain buta sejak lahir dan buta akibat kemalangan, terdapat beberapa jenis buta yang lain. Jenis-jenis buta ini bergantung kepada tahap penglihatan, sama ada buta keseluruhan, atau buta separa. Antara jenis buta lain yang utama adalah buta warna.

Buta warna adalah sejenis buta. Buta warna juga mempunyai jenis-jenisnya, iaitu deuteranomalia, protanopia dan buta warna keseluruhan (penglihatan hitam putih). Deuteranomalia adalah buta warna paling umum.

Protanopia agak jarang dengan hanya 1% penghidap dari keseluruhan mereka yang buta warna. Buta warna keseluruhan pula sangat jarang berlaku, dengan hanya 0.00003% daripada kalangan populasi dunia.

Penghidap buta warna tidak dapat melihat warna-warna baru ketika mimpi. Seperti kehidupan realiti, mereka boleh melihat warna-warna tertentu sahaja ketika mimpi, bergantung kepada jenis buta warna yang mereka hidapi.

Kesimpulannya, gambaran yang dilihat oleh orang buta bergantung kepada jenis buta yang dialami, sama ada buta sejak lahir, buta akibat kemalangan mahupun buta warna. Begitu juga dengan mimpi, gambaran yang dilihat bergantung kepada pengalaman dari segi penglihatan.


5 Kawasan Di Dunia Yang Ditutup Daripada Dimasuki Orang Ramai

Bukan semua tempat di dunia ini dibuka untuk kita lawati sebagai pelancong. Ada kalanya sesetengah tempat atau lokasi ditutup atas dasar keselamatan, warisan atau mungkin juga untuk melindungi tempat itu sendiri.

Tidak hairan wujud banyak tempat sebegitu rupa di atas muka bumi, di mana kehadiran orang luar dihalang. Berikut merupakan 5 kawasan dalam dunia yang ditutup oleh pihak kerajaan daripada dimasuki orang ramai atas sebab-sebab tertentu.

Pulau yang terletak dalam gugusan kepulauan Andaman, merupakan kawasan tempat tinggal suku Sentinelese. Mereka akan bertindak menghalang kemasukan orang luar ke pulau mereka, dengan menggunakan kekerasan. Tidak banyak yang diketahui tentang corak hidup masyarakat yang tinggal di sana.

Pulau ini mempunyai keluasan 59 kilometer persegi dan diisytiharkan berada di bawah pentadbiran kerajaan India. Atas desakan penduduk asal yang tetap mahu mengekalkan corak kehidupan mereka di pulau itu, kerajaan India membiarkan penduduk di sana terus hidup seperti biasa dan hanya melakukan tinjauan berkala. Lawatan terakhir wakil kerajaan India ke pulau tersebut berlaku pada tahun 1997.

Bagi menghormati cara hidup penduduk pulau tersebut yang tidak mahu diganggu, kerajaan India menjadikan lingkungan kawasan pulau tersebut sebagai pulau larangan serta melonggarkan syarat jenayah di situ - sekiranya ada penduduk India yang memasuki pulau tersebut dan dibunuh penduduk pulau itu, pembunuhnya tidak akan dibicarakan atau menghadapi tuduhan jenayah.

Gua Lascaux atau Lascaux Caves di Perancis merupakan satu jaringan gua yang berselirat seperti sebuah labirin, yang menempatkan lebih 900 lukisan dinding sejak zaman paleolitik. Dijumpai pada tahun 1940 oleh empat orang kanak-kanak secara tidak sengaja, gua tersebut dibuka pada orang awam secara rasmi pada tahun 1948. Kesan pembukaan gua tersebut pada orang ramai, mula menjejaskan lukisan yang ada pada dinding gua tersebut.

Gua tersebut akhirnya ditutup pada tahun 1963 bagi membolehkan usaha memulihara lukisan tersebut dilakukan, sehingga sekarang kepada orang awam. Ekoran penutupan itu, sebuah lagi gua dibina menjadi replika kepada gua asal dan dinamakan Lascaux II, dibuka bagi kunjungan ornag ramai. Bagi gua yang asal pula, hanya mereka yang tertentu saja dibenarkan masuk. Pengawal sekuriti gua tersebut pun hanya dibenarkan masuk sekali seminggu selama beberapa minit sahaja.(rujukan)

Terbentuk buat kali pertama pada tahun 1965 dalam proses selama tiga tahun akibat letupan gunung berapi, sehinggalah terhenti letupan gunung berapi pada tahun 1967, Pulau Surtsey yang mempunyai permukaan berbatu dan terletak di Iceland diisytiharkan kawasan larangan. Hanya penyelidik dibenarkan masuk ke situ.

Menjadi pusat penyelidikan saintis untuk mengkaji bagaimana permukaan bumi terbentuk dan bermula secara semulajadi, saintis berjaya menemui hidupan pertama di pulau itu, sejenis pokok bunga yang dinamakan cakile arctica pada tahun 1965.

Sehingga tahun 2004, sebanyak 60 spesis tanaman yang benihnya dibawa air laut tumbuh di sekitar pulau tersebut. Pulau Surtsey menjadi satu-satunya pulau semulajadi di bumi di mana proses kehidupan di situ bebas daripada campur tangan manusia. (rujukan)

Pernah dengar nama ini? Nama ini cukup popular di kalangan rakyat Malaysia selepas kehilangan MH370 beberapa tahun lalu. Pulau ini dikatakan menjadi lokasi pesawat tersebut disimpan, menurut pendapat beberapa orang yang percaya kejadian itu berlaku.

Mempunyai pantai yang cantik dengan rangkaian batu karang yang tidak pernah diganggu, Diego Garcia diletakkan di bawah pentadbiran British Indian Ocean Territory - selepas dibeli oleh kerajaan Britain atas perjanjian di antara Britain dan Amerika Syarikat.

Ini bagi membolehkan tentera Amerika Syarikat membuka pengkalan di pulau Diego Garcia, yang kini dikenali dengan nama Thunder Cove oleh tentera Amerika Syarikat.

Terletak di selatan banjaran Ural, kawasan Mezhgorye dibuka pada tahun 1979 sebelum diangkat sebagai sebuah bandar secara rasmi dan diberikan nama pada tahun 1995. Mempunyai seramai 19 ribu penduduk, untuk memasuki bandar tersebut memerlukan kelulusan terus daripada kerajaan Russia sendiri. Tanpa permit, anda tidak dibenarkan masuk ke bandar itu.

Khabar angin mengatakan penduduk Mezhgorye adalah individu-individu terpilih yang dilantik untuk melakukan projek kelolaan kerajaan Russia berkaitan senjata nuklear. Gunung Yamantaw yang terletak di situ pula menjadi tempat di mana peluru balistik anti nuklear akan dilancarkan, sekiranya senjata nuklear dihalakan ke arah Russia.

Gambar-gambar satelit yang berjaya dirakam di bahagian Gunung Yamantaw mendapati wujud kesan korekan tanah yang dilakukan secara besar-besaran. Apabila disoal tentang apa yang berlaku di situ, kerajaan Russia secara rasmi menukar-nukar jawapan yang mereka berikan, setiap kali diminta memberikan penjelasan.